Jemaah Menteri nasihat Agong tangguh Parlimen

BANGI, 19 Rejab 1442H, Rabu – Perdana Menteri bukan individu memutuskan untuk tidak mengadakan persidangan Parlimen ketika tempoh darurat sehingga 1 Ogos depan.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, keputusan itu sebaliknya dilakukan oleh Jemaah Menteri melalui kaedah menasihati Yang di-Pertuan Agong.

“Jadi di sini, Kabinet apabila membuat nasihat, kenapa kita menangguhkan bukannya menggantung persidangan Parlimen kerana banyak alasan.

“Ada alasan perundangan dan ada alasan dari segi sains dan data,” katanya dalam satu sidang media hari ini.

Terdahulu, Istana Negara memaklumkan Yang di-Pertuan Agong berpandangan Parlimen boleh bersidang ketika tempoh darurat, pada suatu tarikh difikirkan sesuai olehnya atas nasihat Perdana Menteri, Tan Sri Muhyiddin Yassin.

Datuk Pengelola Bijaya Diraja Istana Negara Indera, Datuk Ahmad Fadil Shamsuddin berkata, keputusan Agong itu dibuat selepas menerima menghadap Speaker Dewan Negara, Tan Sri Dr Rais Yatim dan Speaker Dewan Rakyat, Datuk Azhar Azizan Harun di Istana Negara pada 24 Februari lalu.

Mengulas lanjut, Takiyuddin berkata, tidak timbul isu kerajaan menggantung Parlimen, disebabkan perintah darurat hanya dilaksanakan dalam tempoh enam bulan 20 hari sehingga 1 Ogos ini.

Beliau berkata, Perdana Menteri telah memberi jaminan bahawa persidangan Parlimen akan diadakan sebaik sahaja tamat tempoh berkenaan.

“Semasa Parlimen tidak bersidang, Ahli-Ahli Parlimen boleh beri tumpuan perangi COVID-19,” jelasnya.

Mengikut alasan perundangan, jelasnya, persidangan Parlimen ditangguhkan disebabkan Perlembagaan Persekutuan menyatakan dalam tempoh darurat, Yang di-Pertuan Agong boleh membuat satu ordinan di bawah Perkara 150 (2B).

“Jadi, apabila Yang di-Pertuan Agong sudah boleh buat undang-undang, maka keperluan untuk Parlimen bersidang untuk buat undang-undang tidak ada,” katanya.

Tambahnya, persidangan Parlimen juga ditangguhkan kerana tumpuan dan fokus kerajaan ketika ini adalah memerangi COVID-19, termasuk pembabitan Ahli-Ahli Parlimen.

Beliau berkata, Ahli Parlimen adalah petugas barisan hadapan atau ‘frontliner’ yang bertugas, bagi memastikan rakyat di kawasan mereka dapat bekerjasama dalam memerangi COVID-19.

“Jadi, fokus kita adalah COVID-19, dan kita boleh tangguh dahulu persidangan Parlimen,” katanya.

Katanya lagi, kerajaan amat serius dalam membendung COVID-19 kepada semua pihak termasuk Ahli-Ahli Parlimen.

Menurut fakta, beliau berkata, jumlah Ahli Parlimen ketika ini adalah seramai 220, tidak termasuk dua orang Ahli Parlimen dari Batu Sapi dan Gerik yang telah meninggal dunia.

Daripada jumlah itu, katanya, 77 daripadanya berumur dalam lingkungan 61 hingga 69 tahun, manakala 19 daripadanya berusia 70 hingga 79 tahun serta empat orang yang lain berusia 80 dan ke atas.

“Hampir sebahagian Ahli Parlimen adalah kumpulan berisiko. Kita tidak mahu Ahli-Ahli Parlimen terdedah kepada perkara ini (COVID-19) sebab kita dalam ‘confined area’ atau kawasan tertutup.

“Bila Ahli Parlimen bersidang, sekurang-kurangnya seorang Ahli Parlimen mempunyai tiga orang pegawai. Kemudian, pegawai-pegawai kerajaan juga kena pergi,” katanya.


‘Boikot produk Perancis, perkasalah juga kempen BMF’

Oleh Athirah Huda Zalhe

BANGI, 11 Rabiulawal 1442H, Rabu – Usaha umat Islam melancarkan kempen memboikot semua barangan keluaran Perancis memberi isyarat jelas kepada negara itu dan pihak lain supaya tidak bersikap biadab menghina Islam.

Kempen yang dibuat secara besar-besaran di semua negara Arab dan muslim seluruh dunia, termasuk Malaysia membuktikan kuasa ekonomi Islam boleh mempengaruhi Perancis.

Walaupun negara turut serta dalam pergerakan boikot itu, umat Islam di Malaysia turut diingatkan supaya tidak mengabaikan kempen Beli Produk Muslim (BMF), agar kuasa ekonomi Islam terus kukuh.

Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari berkata, usaha memboikot hanyalah bersifat sementara dan untuk memberi isyarat semata-mata.

“Tetapi, mengutamakan produk muslim adalah agenda kita sepanjang hayat.

“Justeru, saya menyeru semua umat Islam di negara ini supaya teruskan usaha dan komitmen kita untuk mengutamakan barangan keluaran muslim dalam urusan seharian,” katanya kepada Ismaweb.net, hari ini.

Beliau berkata demikian mengulas kempen boikot terhadap Perancis yang dilancarkan secara besar-besaran di kebanyakan negara Arab dan muslim seluruh dunia.

Ini ekoran tindakan Presidennya, Emmanuel Macron yang sengaja mencetuskan sentimen anti-Islam, khususnya membabitkan isu karikatur Nabi Muhammad ﷺ.

Mengutuk keras tindakan Macron itu, Izzat menggesa kerajaan membawa balik Duta Malaysia ke Perancis sebagai tanda boikot sehingga Presiden negara itu membuat permohonan maaf.

“Kepada rakyat Malaysia, terutama umat Islam, anda boleh jadikan contoh dan pengajaran, jangan benarkan pimpinan kerajaan yang mengabaikan Islam, membiarkan Rasulullah dihina,” katanya.


Gempa bumi 6.6 magnitud gegar pulau Jawa

JAKARTA, 24 Ramadan 1444H, Sabtu – Gempa bumi kuat berukuran 6.6 magnitud menggegarkan pulau Jawa di Indonesia pada Jumaat, namun tiada risiko tsunami dilaporkan.

Menurut agensi geofizik negara itu, gempa bumi direkodkan pada kedalaman 632 kilometer (km), dengan gegaran susulan berukuran 5.5 magnitud dirasai kira-kira 20 minit kemudian.

Gempa itu turut dirasai di pusat bandar Surabaya, Tuban, Semarang dan Denpasar Bali.

Pusat Seismologi Eropah-Mediterranean (EMSC) merekodkan ukuran gempa awal adalah pada 6.5 magnitud dengan kedalaman 592km.

“Tiada kerosakan dilaporkan setakat ini kerana pusat gempa sangat dalam,” kata jurucakap agensi bencana negara, Abdul Muhari.

Indonesia berada di bawah lingkaran api pasifik atau cincin api pasifik – zon seismik yang sangat aktif – di mana plat berbeza di kerak bumi bertemu dan mencipta sejumlah besar gempa bumi serta gunung berapi.-  Agensi


PM Australia lantik 2 menteri beragama Islam dalam Kabinet baharu

CANBERRA, 1 Zulkaedah 1443H, Rabu – Perdana Menteri Australia, Anthony Albanese mencipta rekod tersendiri apabila melantik 10 menteri wanita dalam Kabinet termasuk pelantikan dua menteri  beragama Islam.

Menteri Industri dan Sains, Ed Husic dan Menteri Belia dan Pendidikan Awal Kanak-Kanak, Anne Aly muncul sebagai menteri Islam pertama Australia dalam majlis angkat sumpah yang berlangsung di sini, hari ini.

Manakala, Linda Burney pula menjadi wanita Orang Asli pertama memikul tanggungjawab sebagai Menteri Orang Asli Australia.

Husic, 52, dari barat Sydney mendapat pendidikan di Sekolah Awam Blacktown South, Sekolah Tinggi Mitchell dan Universiti Western Sydney dilantik sebagai Ahli Parlimen Chifley dari Parti Buruh pada 2010.

Beliau aktif dalam kesatuan pekerja serta berpengalaman luas dalam bidang pendidikan, infrastruktur dan kesihatan.

Aly pula Ahli Parlimen Cowan adalah ahli akademik yang pakar dalam bidang memerangi keganasan dan pernah menjadi pensyarah di Edith Cowan University dan Curtin University.

Dengan pelantikan itu menjadikan jumlah keseluruhan Kabinet di bawah terajui Albanese seramai 23 orang, lebih tujuh orang berbanding Kabinet diketuai Scott Morrison sebelum ini.

Sebelum ini, Albanese membentuk Kabinet sementara termasuk empat anggota penting lain, dua hari selepas pilihan raya pada 21 Mei lalu. – Agensi


Malaysia mahu isu Palestin diperhalusi, gesa tekanan sistematik pada Israel

BANGI, 4 Rabiulawal 1445H, Rabu – Malaysia menzahirkan kebimbangan terhadap kekejaman rejim Israel ke atas rakyat Palestin pada Mesyuarat Jawatankuasa Enam Pertubuhan Kerjasama Islam (OIC) mengenai Palestin di Perhimpunan Agung Pertubuhan Bangsa-Bangsa Bersatu (UNGA) ke-78, di New York hari ini.

Menteri Luar, Datuk Seri Dr Zambry Abdul Kadir menegaskan, tindakan mengutuk Israel sahaja tidak mencukupi, malah semua pihak perlu mencari jalan untuk memperjuangkan hak rakyat dan negara Palestin yang merdeka.

Dalam mesyuarat itu, Zambry turut menggesa keluarga besar OIC dan masyarakat antarabangsa untuk menentang penindasan berterusan rejim Israel terhadap rakyat Palestin.

“Saya telah menghadiri Mesyuarat Jawatankuasa Enam OIC mengenai Palestin di UNGA ke-78 dan mengesahkan sokongan tidak berbelah bahagi Malaysia terhadap perjuangan Palestin dan komitmen negara terhadap agenda OIC, khususnya mengenai Al-Aqsa dan Palestin.

“Saya berpendirian bahawa jawatankuasa ini perlu memberi tekanan yang sistematik dan berterusan kepada Israel atas jenayahnya terhadap kemanusiaan, diskriminasi dan penindasannya yang kejam dan dasar aparteidnya,” katanya dalam kenyataan di Facebooknya, hari ini.

Zambry berpandangan bahawa isu Palestin perlu diperhalusi dengan serius dan pembelaan yang adil mesti dilakukan.

“Isu Palestin sentiasa menjadi perjuangan dan dukungan Malaysia sejak dahulu hingga kini.

“Marilah kita terus sokong kerja dan mandat Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA) dalam memastikan nasib saudara kita di Palestin dijaga dengan baik,” katanya.

Terdahulu, Malaysia menerusi Kementerian Luar mengecam sekeras-kerasnya serbuan di Masjid Al-Aqsa oleh ekstremis Israel pada Ahad (17 September), yang juga menyerang umat Islam Palestin di salah satu pintu masuk ke perkarangan masjid di Baitulmaqdis Timur.

Kementerian dalam kenyataan pada Rabu berkata, serangan terhadap jemaah merupakan tindakan provokasi yang disengajakan dan pencabulan terang-terangan terhadap kesucian tempat-tempat suci, yang jelas bertujuan untuk mencabar status sejarah dan undang-undang Baitulmaqdis dan Al-Haram Al-Sharif.

“Malaysia oleh itu, menyeru Majlis Keselamatan Pertubuhan Bangsa-Bangsa Bersatu (UNSC) untuk memenuhi tanggungjawab yang diamanahkan untuk memastikan rejim Israel bertanggungjawab atas tindakan keganasan berterusan terhadap kemanusiaan dan secara terang-terangan mengabaikan prinsip undang-undang antarabangsa yang tidak terkira banyaknya,” katanya.


Banjir: Pastikan barang keperluan mencukupi

PUTRAJAYA, 18 Safar 1444H, Khamis – Pasukan Khas Jihad Tangani Inflasi hari ini mahu bekalan barangan keperluan di negeri-negeri dijangka terjejas banjir dipastikan mencukupi, serta tidak memberi kesan yang ketara terhadap harga barang-barang tersebut.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata Agensi Pengurusan Bencana Negara (NADMA), serta kementerian berkaitan perlulah memastikan bekalan barangan keperluan di negeri-negeri dijangka terjejas banjir mencukupi.

Nanta yang mempengerusikan mesyuarat pasukan khas itu hari ini berkata Nadma, Kementerian Pertanian dan Industri Makanan (MAFI) dan kementeriannya sendiri pula, perlu memastikan harga barang keperluan di negeri tersebut tidak meningkat.

Beliau berkata persiapan menghadapi banjir dibuat selari dengan pengumuman Perdana Menteri Datuk Seri Ismail Sabri Yaakob, untuk mengaktifkan Jawatankuasa Pengurusan Bencana Daerah (JPBD) bagi menghadapi monsun timur laut (MTL).

“Ini termasuklah dari segi peningkatan stok mahupun perancangan logistik pengedaran ke negeri-negeri tersebut seperti ROVR bekalan petrol, diesel dan sebagainya,” katanya.

Musim MTL kebiasaannya mengakibatkan hujan lebat yang sering menyebabkan banjir besar terutama di negeri-negeri pantai timur. Jabatan Meteorologi Malaysia (MET Malaysia) meramalkan MTL 2022/2023 bermula pada November 2022 hingga Mac 2023.

Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023. – Bernama


Tindakan KKM berjaya turunkan kadar R-naught

PUTRAJAYA, 14 Rabiulawal 1442H, Sabtu – Tindakan yang dilaksana selama lebih dua minggu oleh Kementerian Kesihatan (KKM) dalam mengimbangi antara sektor kesihatan dan ekonomi telah berjaya menunjukkan hasil yang positif dengan penurunan kes-kes kebolehjangkitan iaitu R-naught (R0) kurang daripada 1.0.

Ketua Pengarah Kesihatan Tan Sri Dr Noor Hisham Abdullah berkata hasil usaha tersebut adalah dengan membenarkan sektor ekonomi untuk berfungsi tetapi memperlahankan atau menangguhkan aktiviti sektor sosial, pendidikan dan sukan di kawasan zon merah.

“Jika kita mengguna R0 1.0, sepatutnya semalam dan hari ini kita mendapat kes yang dilaporkan sebanyak 950 tetapi kita dapati ia kurang dari 950 iaitu 799 semalam dan 659 kes pada hari ini.

“Ini bererti jika kita mengikut unjuran R0 1.0 kita adalah kurang dari R0 1.0,” katanya pada sidang media harian perkembangan COVID-19 di sini hari ini.

Noor Hisham berkata dalam tempoh dua minggu ini, KKM akan mempergiatkan aktiviti dan pengurusan pesakit COVID-19 dan tindakan aktiviti di lapangan bagi membendung penularan serta memutuskan rantaian jangkitan wabak itu, di dalam negara.

“Kita juga perlu kerjasama dari rakyat Malaysia untuk patuh kepada prosedur operasi standard (SOP) dan paling penting duduk di rumah. Jika kalau terpaksa keluar rumah, sila patuh kepada SOP,” katanya.

Beliau berkata jika semua pihak patuh dan mengikut kaedah tersebut, pihaknya boleh meratakan atau landaikan kes iaitu R0 kurang daripada 1.0 hingga 0.3.

Jelasnya, perkara itu tidak mustahil kerana di Kedah sebelum ini terdapat peningkatan kes yang tinggi dengan wujudnya banyak kluster dan hari ini hanya dua kes dilaporkan di negeri itu.

Tegasnya, itu adalah hasil tindakan kesihatan awam dan saringan yang tertumpu pada kawasan dan zon yang disyaki serta Perintah Kawalan Pergerakan Diperketatkan Secara Pentadbiran.

“Di Lembah Klang dan Selangor kita boleh juga kawal dan cegah COVID-19 ini kalau kita guna kaedah yang sama. Kita tidak ada vaksin setakat ini dan tidak ada ubat tapi kita ada kaedah kesihatan awam untuk kita menguruskan bagi memutus rantaian jangkitan wabak ini,” tambahnya. – Bernama


KKMM sedang semak lesen, pas akreditasi Al Jazeera

KUANTAN, 27 Zulkaedah 1441H, Ahad – Kementerian Komunikasi dan Multimedia sedang menyemak sama ada dokumentari kontroversi “Locked Up In Malaysia’s Lockdown” terbitan agensi media antarabangsa Al Jazeera mendapat lesen Perbadanan Kemajuan Filem Nasional (FINAS) sebelum dihasilkan.

Menterinya, Datuk Saifuddin Abdullah berkata, ini kerana antara syarat penghasilan setiap filem dan dokumentari di negara ini ialah syarikat atau produksi yang terlibat perlu mendapat izin daripada FINAS.

Katanya, kementeriannya menerusi Jabatan Penerangan juga akan menyemak pas akreditasi Al Jazeera yang membabitkan kebenaran media antarabangsa itu beroperasi di negara ini.

“Bagi FINAS mudah saja iaitu sama ada memiliki lesen atau tiada lesen. Jika ada lesen OK, kalau tak ada lesen dikira salah,” katanya kepada pemberita selepas majlis pelancaran Nation of Women (NOW) Negeri Pahang di sini hari ini, yang turut dihadiri Presiden NOW Haniza Talha dan Pengerusi FINAS Zakaria Abd Hamid.

Mengulas lanjut, Saifuddin berkata dari segi Jabatan Penerangan pula, aspek yang dilihat ialah pelanggaran syarat akreditasi.

“… jika media antarabangsa itu langgar syarat akreditasi, kita batalkan akreditasi selepas mendapat hasil siasatan polis. Melalui pembatalan akreditasi, bermakna dia tak bebas untuk ke mana-mana sebab kad (media) itu dikeluarkan oleh Jabatan Penerangan,” katanya.

Al Jazeera sebelum ini menyiarkan dokumentari berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani penularan COVID-19.

Polis dilaporkan telah memanggil pengendali Al Jazeera serta wartawan yang terlibat dalam penerbitan dokumentari itu untuk diambil keterangan bagi membantu siasatan yang dibuat menurut Kanun Keseksaan, Akta Hasutan, selain Akta Komunikasi dan Multimedia.

Sementara itu mengenai NOW, Haniza berkata badan bukan kerajaan (NGO) itu menyasarkan pertambahan ahli sehingga 50,000 menjelang akhir tahun ini berbanding kira-kira 30,000 orang sekarang.

Katanya, NGO itu mempunyai keahlian daripada pelbagai bangsa, fahaman politik dan kepakaran yang diharapkan dapat diguna bagi manfaat ahli-ahlinya.

Saifuddin dalam ucapannya sebelum itu menyarankan agar NOW menjalinkan kerjasama dengan Perbadanan Ekonomi Digital Malaysia (MDEC) bagi membolehkan ahli-ahlinya mengikuti latihan pemasaran dalam talian yang ditawarkan MDEC. – Bernama


COVID-19: Singapura catat 60 kes baharu, 10 adalah import

SINGAPURA, 7 Muharram 1442H, Rabu – Singapura mengesahkan terdapat 60 kes baharu COVID-19 dalam tempoh 24 jam lepas.

“Berdasarkan siasatan kami setakat ini, ada tiga kes dalam komuniti, satu daripadanya rakyat Singapura dan dua lagi pemegang pas kerja,” kata Kementerian Kesihatan (MOH) republik itu dalam data ringkas yang dikeluarkan di sini hari ini.

Kementerian itu berkata 10 kes import diserahkan notis duduk di rumah (SHN) sebaik tiba di Singapura.

Kes terbaharu ini menjadikan jumlah kumulatif mereka dijangkiti di republik itu kepada 56,495.

Dalam data lengkap yang dikeluarkan lewat semalam, Singapura mengklasifikasikan 861 kes yang dilaporkan sebagai kes import, 2,219 kes komuniti dan 53,355 kes penghuni asrama.

Sejumlah 54,816 pesakit sudah pulih sepenuhnya daripada jangkitan dan didiscaj daripada hospital atau pusat penjagaan komuniti.

Sementara itu, 78 kes disahkan masih lagi di hospital tetapi tiada yang dimasukkan ke dalam unit rawatan rapi.

Sejumlah 1,514 pesakit yang bergejala ringan atau dari segi klinikal sihat tetapi masih positif dalam saringan COVID-19 telah diasingkan dan dijaga di pusat jagaan komuniti.

Setakat ini, 27 orang meninggal dunia kerana komplikasi COVID-19 di republik itu.

Tiada kluster baharu dikenal pasti semalam.

Dalam satu kenyataan berasingan hari ini, kementerian itu berkata mereka yang memasuki Singapura dan mempunyai sejarah perjalanan, termasuk transit di Korea Selatan dalam tempoh 14 hari lepas perlu melengkapkan arahan SHN selama 14 hari di pusat SHN yang ditetapkan dan bukannya di kediaman sendiri.

“Ia berkuat kuasa dari 29 Ogos 2020 pukul 0000,” katanya.

Mereka juga perlu menjalani saringan COVID-19 sebelum berakhir arahan SHN mereka kerana ini merupakan peraturan semasa, katanya.

Menurut kementerian itu, terdapat laporan kluster perhimpunan di tempat ibadat merebak ke tempat kerja.

“Pihak berkuasa di Korea Selatan memberi amaran kemungkinan penularan wabak itu di seluruh negara. Di seluruh Korea Selatan, langkah penjarakan sosial yang lebih ketat dikenakan,” katanya.


PM ajak umat Islam luang masa baca, fahami inti pati al-Quran

KUALA LUMPUR, 17 Ramadan 1442H, Khamis – Bersempena Nuzul al-Quran 1442 Hijrah hari ini, Tan Sri Muhyiddin Yassin mengajak umat Islam meluangkan lebih banyak masa membaca dan memahami inti pati al-Quran yang antara lain menyarankan amal soleh.

Perdana Menteri dalam hantaran menerusi akaun Facebook rasmi beliau turut mengajak umat Islam bersama-sama menghayati hikmah yang terkandung dalam peristiwa itu dan isi kandungan al-Quran secara keseluruhannya.

“al-Quran adalah mukjizat terbesar yang dikurniakan Allah SWT kepada Rasulullah SAW untuk menjadi ikutan kepada umat Islam. al-Quran merupakan sumber ilmu, hidayah serta panduan untuk kita menjalani kehidupan di dunia.

“Membaca, mengamal dan menyebarkan kandungan al-Quran untuk manfaat manusia adalah tanda kita mencintai al-Quran,” katanya.

Tarikh 17 Ramadan adalah hari Nuzul al-Quran, iaitu hari memperingati peristiwa kitab suci bagi umat Islam diturunkan kepada umat manusia.

Dalam pada itu, Muhyiddin turut mengambil kesempatan mendoakan semoga umat Islam di negara ini khasnya dan di seluruh dunia dapat menjalani ibadah puasa dengan sempurna. – Bernama


Agensi agama, tokoh Islam perlu beri input dalam RMK, belanjawan

KOTA KINABALU, 19 Rabiulawal 1445H, Khamis – Agensi hal ehwal Islam serta tokoh Islam perlu memberi input dalam dasar negara seperti Rancangan Malaysia Ke-12 (RMK-12) dan belanjawan tahunan negara agar konsep Malaysia MADANI dapat diterapkan untuk pembangunan negara dan rakyat yang lebih mampan.

Perdana Menteri, Datuk Seri Anwar Ibrahim berkata, pihak terlibat perlu memberi input secara keseluruhan dalam dasar itu dan tidak hanya fokus kepada bidang agama Islam semata-mata tetapi juga dalam bidang lain yang memerlukan.

“Saya telah sampaikan kepada pegawai Jakim (Jabatan Kemajuan Islam Malaysia) untuk memberikan kerjasama kerana berbeza pendekatan lalu, kita tidak gunakan badan-badan Islam ini hanya untuk program agama secara terpisah.

“Ketika saya mengupas kajian separuh penggal RMK-12, draf itu saya kirim kepada Ketua Pengarah Jakim dan mohon supaya ulas, bukan ulasan tentang program agama (tetapi) ulasan tentang RMK-12,” katanya berucap merasmikan Konvensyen Pengurusan Hal Ehwal Islam Sempena Ijtimak Perdana Agensi Agama Seluruh Malaysia (IJPAM) 2023 di Pusat Konvensyen Antarabangsa Sabah di sini malam tadi.

Turut hadir Ketua Menteri Sabah Datuk Seri Hajiji Noor, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali dan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Perdana Menteri berkata, ulasan itu penting agar beliau dapat membentangkan RMK-12 yang mengandungi suntikan dan pandangan daripada pakar-pakar Islam agar semangat MADANI dapat diterapkan.

Beliau berkata, Malaysia MADANI juga merupakan antara “perencah” penting dalam Belanjawan 2024 yang akan dibentangkan di Dewan Rakyat pada 13 Oktober ini.

IJPAM 2023 yang berlangsung bermula 30 Sept hingga esok menyaksikan penyertaan 1,837 peserta daripada pelbagai agensi hal ehwal Islam peringkat Persekutuan dan negeri dari seluruh negara. – Bernama


Pemandu treler didakwa memandu berbahaya, sebabkan kematian 5 pelajar USAS

KUALA KANGSAR, 16 Syawal 1443H, Selasa – Seorang pemandu treler didakwa di Mahkamah Majistret di sini hari ini atas lima pertuduhan memandu dengan berbahaya hingga menyebabkan kematian lima pelajar yang rentung selepas kereta dinaiki mereka terbakar pada Khamis lepas.

Mohammad Amirul Aznizam Razali, 28, mengaku tidak bersalah atas lima pertuduhan yang dibacakan secara berasingan di hadapan Majistret Mohd Shazmeer Zamhari.

Tertuduh didakwa sebagai pemandu treler jenis Volvo telah memandu kenderaan itu di atas jalan raya dengan berbahaya kepada orang awam hingga menyebabkan kematian Ahmad Naim Najmi Ahmad Hafizan, 21, Ahmad Akmal Ahmad Mokhlis, 20, Muhamad Nabil Haikal Muhamad Fariz, 19, Muhammad Nasrun Aidol Munir Akbar, 22, dan Iqbal Hasnun Halimi, 23.

Perbuatan itu didakwa dilakukan di KM 245.2 Lebuhraya Utara Selatan arah utara di sini pada kira-kira pukul 1 pagi 12 Mei lepas.

Pertuduhan dikemukakan di bawah Seksyen 41(1) Akta Pengangkutan Jalan 1987 dan boleh dihukum di bawah peruntukan yang sama iaitu penjara minimum lima tahun dan maksimum 10 tahun dan denda tidak kurang daripada RM20,000 dan tidak melebihi RM50,000 jika sabit kesalahan serta butiran sabitan diendors pada lesen memandu orang yang disabit kesalahan.

Timbalan Pendakwa Raya Nur Asmaniza Mohammad mencadangkan jaminan sebanyak RM10,000 bagi setiap pertuduhan dan lesen digantung sehingga kes selesai.

Bagaimanapun peguam G Ravishankar yang mewakili tertuduh memohon jaminan rendah atas alasan anak guamnya perlu menanggung isteri dan tiga anak berusia dua hingga 14 tahun.

Mohd Shazmeer memerintahkan lesen tertuduh digantung dan membenarkan tertuduh diberikan jaminan berjumlah RM20,000 iaitu RM4,000 bagi setiap pertuduhan dan menetapkan 30 Jun depan untuk sebutan semula kes. – Bernama


Krisis Sudan: Arab Saudi gesa pihak bertelagah patuhi perjanjian

RIYADH, 8 Zulkaedah 1444H, Ahad – Arab Saudi mengutuk serangan ke atas rumah utusan Jordan di Sudan, ketika keganasan di negara itu berterusan dan melanggar perjanjian gencatan senjata.

Kementerian Luar Jordan semalam mengumumkan bahawa rumah dutanya di Khartoum telah diserang dan dirosakkan, tetapi mengesahkan bahawa utusannya tidak cedera kerana dia berada di Port Sudan.

Dalam satu kenyataan oleh Kementerian Luar Arab Saudi hari ini, kerajaannya mengutuk serangan itu dan menegaskan semula penolakannya terhadap semua bentuk keganasan terhadap misi diplomatik di Sudan dan seluruh dunia.

Riyadh juga menggesa pihak yang bertelagah di Sudan untuk mematuhi perjanjian gencatan senjata jangka pendek.

Selepas lebih sebulan sejak konflik meletus di negara itu, gencatan senjata selama tujuh hari dipersetujui oleh Angkatan Tentera Sudan dan pasukan separa tentera Rapid Support Forces (RSF) bermula pada pagi Isnin minggu ini, bagi membolehkan penghantaran bantuan kepada rakyat.

Walaupun gencatan senjata telah dicemari oleh pelbagai keganasan antara puak yang berperang, ia telah menimbulkan harapan di kalangan perunding, pengantara dan masyarakat antarabangsa bahawa gencatan senjata atau resolusi jangka panjang berpotensi dicapai. -Agensi


Kes pertama varian baharu COVID-19 di Colorado AS

WASHINGTON, 15 Jamadilawal 1442H, Rabu – Colorado, Amerika Syarikat (AS) mengesan kes pertama membabitkan varian baharu virus COVID-19 yang awalnya dikesan di United Kingdom (UK), lapor agensi berita Sputnik, memetik Gabenor Jared Polis.

“Hari ini kami mengesan kes pertama varian COVID-19 B.1.1.7 di Colorado, varian yang sama ditemui di UK,” kata Polis dalam satu kenyataan.

“Kesihatan dan keselamatan penduduk Colorado adalah keutamaan dan kami akan memantau dengan teliti kes ini.” – Agensi


‘Sudahlah Tanah Rizab Melayu makin pupus, penceroboh pula dibela’

BANGI, 16 Muharram 1442H, Jumaat – Sudahlah Tanah Rizab Melayu semakin pupus, penceroboh pula mahu dibela, kata Naib Presiden gerakan Islam Ikatan Muslimin Malaysia (ISMA), Prof Dr Zainur Rashid Zainuddin.

Menyifatkan keadaan itu sesuatu yang malang buat negara, beliau pelik apabila ada pihak yang beria-ia mempertahankan penceroboh tanah kerajaan di Raub, Pahang.

Dr Zainur Rashid berkata, lebih baik tanah yang menjadi pertikaian antara kerajaan negeri Pahang dan pekebun haram itu diberikan kepada veteran tentera.

“Adalah lebih baik diberikan tanah tersebut kepada para perajurit dan veteran tentera daripada puak penceroboh.

“Daripada ribuan hektar tanah yang diceroboh, ke mana hasil balaknya yang mungkin mencecah ratusan juta ringgit.

“Di mana kutipan cukai tanah yang tidak dibayar selama lebih 40 tahun dan berapa juta ringgit cukai pendapatan yang tidak dibayar,” katanya dalam satu kenyataan, hari ini.

Rabu lalu, Pertubuhan-Pertubuhan Pembela Islam (PEMBELA) mencadangkan supaya sebahagian tanah berkenaan diserahkan kepada pemohon veteran Angkatan Tentera Malaysia (ATM) sebagaimana yang dijanjikan kerajaan terdahulu – Barisan Nasional (BN).

Pada masa sama, PEMBELA turut menggesa kerajaan menjadikan tanah kebun durian itu sebagai Tanah Rizab Melayu, bagi menggantikan tanah yang diambil dan tidak diganti.

Mengulas lanjut, Dr Zainur Rashid berkata, isu besar itu tidak seharusnya dibiarkan selesai tanpa keadilan diberikan kepada semua pihak.

“Malang sungguh negaraku, sudahlah Tanah Rizab Melayu semakin pupus, puak yang menceroboh pula yang mahu dibelanya,” katanya.

Pada 1 Ogos lalu, Kerajaan Pahang mula bertindak tegas dalam menangani kegiatan pekebun durian di Raub yang diusahakan secara haram di atas tanah kerajaan dan kawasan hutan simpan.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram dan kawasan hutan simpan.


Kedudukan DS Najib: Jangan seleweng rencana saya untuk menyokong kehendak sendiri

Oleh: Tun Abdul Hamid Mohamad

BEBERAPA orang sahabat saya telah menunjukkan kepada saya beberapa rencana dan infograf yang memetik rencana saya bertajuk “Pengampunan dan Pembatalan Kehilangan Kelayakan Untuk Menjadi Ahli Parlimen” (07 10 2018) untuk menyokong pendapat mereka dalam isu DS Najib. Saya tidak melarang sesiapa memetik rencana saya asalkan ia dibuat dengan jujur dan maksud penulisan saya itu tidak diseleweng semata-mata untuk menyokong kehendak sendiri.

Di sini, saya cuma hendak memperturunkan satu infograf berkenaan, menarik perhatian kepada tafsiran yang diberi kepada kata-kata saya dan menurunkan rencana saya yang berkenaan, apa yang saya kata dalam rencana itu dan apa yang penulis itu berkata saya kata itu.

Saya tidak akan menjawab satu per satu apa yang ditulis oleh penulis itu. Saya serahkan kepada pembaca untuk membaca, berfikir dan memutuskan sendiriri sama ada apa yang dikatanya itu betul atau tidak kerana saya percaya pembaca-pembaca penulisan saya sanggup dan boleh membaca, berfikir dan membuat keputusan sendiri dengan adil.

Walau bagaimana pun, beberapa berkara perlu dijelaskan;

1. Infograf itu bukan dibuat dengan persetujuan saya.

2. Sila beri perhatian kepada kata-kata “Jika dia mendapat pembatalan kehilangan kelayakan mengikut Perkara 48…” Malangnya klausa ini telah dikecilkan hurufnya daripada ayat-ayat berikutnya yang juga diwarnakan. Ia diikuti pula dengan apa yang ditulis oleh penulis itu sendiri yang berbunyi, “Mantan Ketua Hakim Negara: DS Najib Masih Boleh Menghadiri Sidang Parlimen, Malah Menjadi Perdana Menteri Sekiranya BN Menang Dalam PRU 15.”

Di sini saya perturunkan apa yang saya tulis dalam rencana saya itu: “Maka, seorang yang kehilangan kelayakan menjadi ahli Parlimen di bawah Perkara 48(1)(e) yang tidak mendapat pengampunan bebas, boleh memohon untuk diberi pembatalan kehilangan kelayakan mengikut Perkara 48(3). Jika dia mendapat pembatalan kehilangan kelayakan mengikut Perkara 48, walaupun dia tidak mendapat pengampunan bebas di bawah Perkara 42, dia boleh bertanding dari dalam penjara dan menjadi seorang ahli Parlimen walau pun dia terus menjalani hukuman penjara. Malah, dia boleh menjadi Perdana Menteri jika partinya menang majoriti!”

Ringkasnya, saya berkata “Jika dia mendapat pembatalan kehilangan kelayakan mengikut Perkara 48…” Penulis itu tidak menyebut syarat itu. Penulis itu terus mengatakan saya berkata “DS Najib Masih Boleh Menghadiri Sidang Parlimen, Malah Menjadi Perdana Menteri Sekiranya BN Menang Dalam PRU 15.” Ertinya DS Najib boleh berbuat semua itu tanpa mendapat pembatalan kehilangan kelayakan mengikut Perkara 48. Adakah keduanya sama?

Di bawah ini saya perturunkan apa yang ditulis oleh penulis itu dan apa yang saya tulis dalam rencana saya untuk perbandingan.

Saya nasihatkan pembaca-pembaca yang membaca rencana-rencana lain yang berkaitan supaya merujuk juga kepada rencana asal saya itu untuk menentukan kesahihan apa yang mereka katakan.

28 08 2022

INI APA YANG DITULIS OLEH PENULIS ITU:

“Home/EKSKLUSIF/Mantan Ketua Hakim Negara: DS Najib Masih Boleh Menghadiri Sidang Parlimen, Malah Menjadi Perdana Menteri Sekiranya BN Menang Dalam PRU 15
Mantan Ketua Hakim Negara: DS Najib Masih Boleh Menghadiri Sidang Parlimen, Malah Menjadi Perdana Menteri Sekiranya BN Menang Dalam PRU 15
August 26, 2022 Last Updated: August 26, 2022

Facebook Twitter

Pasti terkejut apabila membaca tajuk yang diberi, tetapi itulah hakikatnya dari sudut perlembagaan.

Bukan Edisi Siasat merekayasa perkara yang mengarut, tetapi itulah yang dikatakan oleh mantan Ketua Hakim Negara, Tun Abdul Hamid Mohamad.

Edisi Siasat siarkan semula apa yang pernah ditulis oleh Tun Abdul Hamid:

“Jika seseorang itu diberi pengampunan dan dibebaskan serta merta, maka ertinya, dari saat keputusan itu dibuat, dia tidak perlu lagi menjalani hukuman penjara itu. Kata-kata “pengampunan penuh” tidak digunakan dalam Perlembagaan. Jika Lembaga Pengampunan memberi “pengampunan penuh dan pembebasan serta merta”, makna yang boleh diberi ialah bahawa pesalah itu diampunkan kesalahannya. Dan dia dibebaskan daripada menjalani hukuman yang sedang dijalaninya dengan serta merta.
Pengampunan itu tidak boleh disamakan dengan perintah mahkamah to set aside (mengenepikan), quash (membatalkan), atau deklarasi null and void (tak sah dan batal).

Perkara 42 tidak menyebut langsung hubungan pengampunan di bawah perkara itu dengan kelayakan atau pembatalan kehilangan kelayakan seseorang ahli Parlimen.

Baca di sini:
http://www.jpapencen.gov.my/CAT289562/Published/perkara42-Ma.Html.

Perkara 48(1) memperuntukkan:

Tertakluk kepada peruntukan Perkara ini, seseorang hilang kelayakan untuk menjadi ahli mana-mana satu Majlis Parlimen jika:

Perkara 48(1)(e):

Dia telah disabitkan atas suatu kesalahan oleh sesuatu mahkamah di Wilayah-wilayah Persekutuan dan dihukum dengan pemenjaraan selama tempoh tidak kurang dari 1 tahun atau denda tidak kurang daripada dua ribu ringgit dan dia tidak mendapat pengampunan bebas.

Perkara 48(3):

Kehilangan kelayakan seseorang di bawah perenggan (e) Fasal (1) boleh dibatalkan oleh Yang di-Pertuan Agong.

Ia juga menyebut pengecualiannya iaitu jika orang itu mendapat pengampunan bebas.”
Baca di sini:

BERIKUT ADALAH RENCANA SAYA YANG BERKENAAN:

“PENGAMPUNAN DAN PEMBATALAN KEHILANGAN KELAYAKAN UNTUK MENJADI AHLI PARLIMEN
Oleh
Tun Abdul Hamid Mohamad

Perkara 42(1) Perlembagaan, antara lain, memperuntukkan:

42. (1) Yang di-Pertuan Agong berkuasa memberi ampun, tunda hukum dan lega hukum berkenaan dengan segala kesalahan …yang dilakukan di dalam Wilayah Persekutuan…”.

Dalam Bahasa Inggeris, bahasa rasmi Perlembagaan, kata-kata ampun, tunda hukum dan lega hukum itu adalah “pardons, reprieves and respites”. Oleh sebab bahasa rasmi Perlembagaan adalah bahasa Inggeris, eloklah kita lihat makna perkatan-perkataan “pardon, reprieve dan respite” itu.

Cambridge English Dictionary menjelaskan makna “pardon” seperti berikut: “If someone who has committed a crime is pardoned, that person is officially forgiven and their punishment is stopped.” (Jika seseorang telah melakukan satu kesalahan jenayah diampunkan, orang itu dengan rasminya dimaafkan dan hukuman ke atasnya dihentikan.)

“Reprieve” bererti “to stop or delay the punishment, especially by death, of a prisoner.” (“Repreive” bererti menghentikan atau melambatkan hukuman, terutama sekali hukuman mati, seorang pesalah).

“Respite” bererti “to postpone a sentence, etc” (“Respite” bererti menangguhkan hukuman dan sebagainya.)

Dapat diperhatikan bahawa ketiga-tiga perkataan itu mempunyai makna yang bertindih. Juga dapat diperhatikan bagaimana penterjemah Perlembagaan menghadapi masalah menterjemahnya.

Bagi tujuan kita, memadailah jika dikatakan bahawa di bawah Perkara 42 itu, berbagai-bagai jenis “pengampunan” boleh diberi. Misalnya, jika seseorang yang belum menjalani hukuman penjara “diampunkan”, dia tidak perlu menjalani hukuman itu. Jika dia telah menjalani sebahagian daripada hukuman penjara yang di kenakan ke atasnya, dia tidak perlu menjalani baki hukumannya. Hukuman yang dijatuhkan ke atas seseorang pesalah boleh ditangguh, seperti hukuman mati. Atau hukuman ke atasnya boleh digantikan dengan hukuman yang lebih ringan. Hukuman penjara juga boleh dipendekkan.

Kata-kata “pengampunan penuh” tidak digunakan dalam Perlembagaan. Jika Lembaga Pengampunan memberi “pengampunan penuh dan pembebasan serta merta”, makna yang boleh diberi ialah bahawa pesalah itu diampunkan kesalahannya dan dia dibebaskan daripada menjalani hukuman yang sedang dijalaninya dengan serta merta.

Pemberian pardon, reprieve dan respite itu tidak bererti sabitan dan hukuman yang dikenakan ke atas pesalah itu di mansuhkan daripada rekod mahkamah. Peritah itu kekal, cuma pesalah itu diampunkan atau dimaafkan daripada menjalani hukumannya.

Pengampunan itu tidak boleh disamakan dengan perintah mahkamah to set aside (mengenepikan), quash (membatalkan), atau deklarasi null and void (tak sah dan batal). Hanya mahkamah yang boleh membuat perintah-perintah itu.

Walau bagaimanapun, sama ada pengampunan itu memansuhkan sabitan dan hukuman atau tidak, adalah tidak penting berkaitan dengan kehilangan kelayakan untuk menjadi ahli Parlimen di bawah Perkara 48(1)(e). Apa yang penting ialah sama ada “pengampunan bebas” diberikan atau tidak. Jika pengampunan bebas diberikan, dia layak. Jika tidak, dia tidak layak.

Perhatikan bahawa Perkara 42 tidak menyebut langsung mengenai hubungan pengampunan di bawah perkara itu dengan kelayakan atau pembatalan kehilangan kelayakan seseorang ahli Parlimen. Tetapi, ia dikaitkan oleh Perkara 48(1)(e).

Perkara 48(1) memperuntukkan:

48. (1) Tertakluk kepada peruntukan Perkara ini, seseorang hilang kelayakan untuk menjadi ahli mana-mana satu Majlis Parlimen jika—
…..

(e). dia telah disabitkan atas suatu kesalahan oleh sesuatu mahkamah di Wilayah-wilayah Persekutuan …. dan dihukum dengan pemenjaraan selama tempoh tidak kurang daripada satu tahun atau denda tidak kurang daripada dua ribu ringgit dan dia tidak mendapat pengampunan bebas; atau
……….

(3) Kehilangan kelayakan seseorang di bawah perenggan…. (e) Fasal (1) boleh dibatalkan oleh Yang di-Pertuan Agong…”

Perkara 48 (1)(e) menyebut apa yang menyebabkan seorang itu hilang kelayakan. Ia juga menyebut pengecualiannya iaitu jika orang itu mendapat pengampunan bebas. (free pardon). Anehnya, perkataan “pengampunan bebas” tidak digunakan dalam Perkara 42.

Kesan kedua-dua peruntukan itu, apabila dibaca bersaama, ialah:

1. Seseorang itu hilang kelayakan untuk menjadi ahli Parlimen jika dia telah disabitkan atas suatu kesalahan dan dihukum dengan pemenjaraan selama tempoh tidak kurang daripada satu tahun atau denda tidak kurang daripada dua ribu ringgit. (Perkara 48(1)(e)).

2. Jika dia mendapat pengampunan bebas, dia tidak hilang kelayakan itu. (Pekara 48(1)(e)).

3. Jika dia tidak mendapat pengampunan bebas, kehilangan kelayakan itu boleh dibatalkan oleh Yang di-Pertuan Agong. (Perkara 48(3)).

Apakah ertinya “pengampunan bebas”? Ini tidak ditafsirkan. Bolehkah ia disamakan dengan “pengampunan penuh”? Ini adalah tugas mahkamah untuk mentefsirkannya.”

Di bawah Perkara 42, Yang di-Pertuan Agong memberi pengampunan atas nasihat Lembaga Pengampunan. Adakah dalam membatalkan kehilangan kelayakan juga, baginda dikehendaki melakukannya atas nasihat Lembaga Pengampunan?

Lembaga Pengampunan ditubuh di bawah Perkara 42 untuk tujuan perkara tersebut sahaja. Tidak disebut sama ada dalam Perkara 42 atau 48 bahawa ia terpakai bagi Perkara 48. Lagi pula pembatalan kehilangan kelayakan bukanlah satu pengampunan yang dimaksudkan oleh Perkara 42. Oleh itu, saya berpendapat, baginda tidak perlu melakukannya atas nasihat Lembaga Pengampunan. Sama ada baginda perlu melakukannya atas nasihat Perdana Menteri adalah satu perkara lain.

Bagaimana dia akan menghadiri persidangan Parlimen adalah perkara lain. Penguasa Penjara patut memberi kemudahan kepadanya.

Bagaimana dia akan menjalankan tugas sebagai Perdana Menteri jika dia menjadi Perdana Menteri? Kita tidak perlu memikirkan pilihan-pihan lain. Jika seorang banduan boleh diberi “pengampunan penuh” hanya untuk bertanding untuk menjadi ahli Parlimen, dan selepas itu (mungkin) menjadi Perdana Menteri, seorang banduan yang partinya telah menang majoriti (jika itu berlaku) dan dipersetujui oleh partinya untuk menjadi Perdana Menteri tentulah berada di kedudukan yang lebih kuat untuk diberi pengampunan bebas! Berdasarkan precedent yang ada, apakah alasan untuk menolaknya? Sama ada orang ramai mahukan seorang yang disabitkan kesalahan menjadi Perdana Menteri adalah perkara lain.

07 10 2018

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pengisytiharan darurat mampu serlah kuasa milik Agong

BANGI, 5 Rabiulawal 1442H, Khamis –  Jika Perdana Menteri tidak lagi mempunyai kepercayaan majoriti Ahli Dewan Rakyat dan atas permintaannya, Yang di-Pertuan Agong (YDPA) memperkenankan pembubaran Parlimen, maka Seri Paduka boleh mengisytiharkan darurat untuk menggantung Parlimen kerana wujud ancaman besar kepada negara termasuk penularan wabak COVID-19.

Professor Madya di Fakulti Pengurusan Industri, Universiti Malaysia Pahang (UMP), Prof Madya Datuk Dr Wan Ahmad Fauzi Wan Husain berkata, YDPA boleh mengisytiharkan darurat di bawah Perkara 150(1) Perlembagaan Persekutuan jika ancaman besar kepada keselamatan atau kehidupan ekonomi atau ketenteraman awam dalam Persekutuan atau mana-mana bahagiannya wujud.

Selain itu, katanya, ia juga boleh diisytihar mengikut Perkara 150(2) jika ancaman besar itu belum berlaku tetapi Seri Paduka berpuas hati akan bahaya ancaman besar itu.

Beliau berkata, sekiranya darurat diisytihar, maka akan wujud Jemaah Menteri Interim di bawah Perkara 43(2) dalam Perlembagaan Persekutuan.

Dalam keadaan Parlimen tidak boleh bersidang akibat keadaan darurat, Prof Wan Ahmad Fauzi berkata, YDPA berkuasa untuk membuat ordinan bagi meluluskan perbelanjaan negara jika wujud keperluan segera dan mustahak.

Semasa tempoh darurat juga, katanya lagi, undang-undang boleh digubal tanpa mematuhi peruntukan sedia ada dalam Perlembagaan Persekutuan, yang dinamakan ordinan oleh Parlimen atau YDPA untuk menangani ancaman terhadap keselamatan, kehidupan ekonomi dan ketenteraman awam dalam negara.

“Sekiranya ini berlaku, kuasa YDPA lebih terserlah kerana Parlimen telah dibubarkan. Baginda perlu membuat ordinan untuk meneruskan pemerintahan negara secara adil dan aman dalam negara,” katanya dalam satu kenyataan, hari ini.

Mengulas lanjut, Prof Wan Ahmad Fauzi berkata, selaras dengan prinsip syura yang mendasari pemerintahan tradisional Tanah Melayu, YDPA masih perlu berunding atau mendapatkan nasihat Jemaah Menteri Interim.

Bahkan, Seri Paduka boleh berunding dengan Majlis Raja-Raja juga lain-lain badan berwibawa seperti Majlis Keselamatan Negara (MKN) sebelum membuat sebarang Ordinan Darurat.

“Dalam sejarah Malaysia, darurat pernah diisytiharkan semasa pembubaran Parlimen, iaitu dua hari selepas tercetusnya peristiwa 13 Mei 1969.

“Parlimen hanya mula bersidang pada 20 Februari 1971 walaupun keputusan PRU (Pilihan Raya Umum) telah diketahui pada 10 Mei 1969 di Semenanjung Tanah Melayu, manakala pada 4 Julai 1969 proses PRU selesai di Sabah dan Sarawak.

“Proklamasi Darurat 1969 hanya dibatalkan pada Disember 2011 selepas usul pembatalannya dimulakan di Dewan Rakyat pada 24 November 2011,” katanya.

Susulan itu, beliau berkata, dalam bulan Jun 2012 semua ordinan yang dimasyhurkan terhenti berkuat kuasa seperti diperuntukkan oleh Perkara 150(7).

“Ringkasnya dalam tempoh dari 15 Mei 1969 sehingga Disember 2012, Malaysia berada dalam darurat.

“Namun begitu, Parlimen bersidang dan PRU dilaksanakan,” katanya.


Dewan Rakyat lulus dua RUU berkaitan pertanian, tentera

KUALA LUMPUR, 3 Muharram 1444H, Isnin – Sehari selepas negara menyambut Hari Pahlawan, Dewan Rakyat hari ini meluluskan Rang Undang-Undang Tabung Angkatan Tentera (Pindaan) 2022.

Rang Undang-undang yang mengandungi 12 Fasal itu antara lain bertujuan meminda Akta Tabung Angkatan Tentera 1973 (Akta 101) bagi meluaskan skop pelaburan Lembaga dan untuk memberi Lembaga kuasa untuk memperbadankan syarikat sebagai tambahan kepada kuasa sedia ada untuk menubuhkan perbadanan.

Rang Undang-Undang Tabung Angkatan Tentera (Pindaan) 2022 yang dibentangkan Timbalan Menteri Pertahanan Datuk Seri Ikmal Hisham Abdul Aziz diluluskan selepas Ahli Parlimen 15 berbahas.

Ikmal Hisham ketika menggulung perbahasan rang undang- undang itu berkata fokus utama pindaan Akta 101 itu adalah untuk memastikan caruman anggota tentera dalam LTAT terjamin, selamat dan terpelihara.

“Anggota tentera berkorban nyawa dan tenaga dalam memastikan keselamatan dan keamanan negara kita pada masa yang sama, mereka juga seperti orang awam yang lain yang mahu memastikan apabila bersara kelak mereka mempunyai simpanan yang boleh menjamin kehidupan di masa depan.

“Dengan pindaan kepada akta ini, anggota tentera akan lebih bersemangat dalam melaksanakan tanggungjawab kerana mengetahui caruman masa depan mereka selamat dan terjamin di bawah LTAT ia memandangkan caruman mereka diuruskan oleh pengurusan LTAT yang cekap, bijaksana dan amanah,” katanya.

Terdahulu, pada sesi perbahasan rang undang-undang itu Ketua Pembangkang Datuk Seri Anwar Ibrahim menyentuh isu kelemahan pengurusan LTAT perlu diberi perhatian dan diperbetulkan demi memastikan kebajikan pencarum terjaga.

“Seandainya LTAT dan perbadanannya ditadbir dengan telus dan prinsip tadbir urus yang tepat, keupayaan LTAT akan lebih besar selepas ini kerana tidak lagi hanya bergantung pada caruman semata-mata,” katanya.

Dewan Rakyat hari ini turut meluluskan Rang Undang-Undang Lembaga Pemasaran Pertanian Persekutuan (Pindaan) 2022 yang antara lain bertujuan memberi kuasa kepada Lembaga Pemasaran Pertanian Persekutuan (FAMA) menstabilkan rantaian bekalan komoditi ternakan yang memberi kesan langsung kepada keupayaan modal serta pasaran terutama pengeluar kecil dan sederhana.

Sementara itu, Timbalan Menteri Pertanian dan Industri Makanan Datuk Seri Ahmad Hamzah semasa membentangkan Rang Undang-Undang Lembaga Pemasaran Pertanian Persekutuan (Pindaan) 2022 berkata dengan peluasan kuasa FAMA, kementerian menyasarkan pemacuan pembangunan sektor ternakan bagi menjamin sekuriti makanan negara.

“Secara tidak langsung, turut meningkatkan sumbangan sektor agromakanan kepada KDNK (Keluaran Dalam Negara Kasar) negara melalui pemerkasaan penternak kecil dan semi komersial,” katanya. – Bernama


Perkasa bahasa Melayu perlu menyeluruh, mula dalam negara: Presiden ISMA

Oleh Zuhayati Yazid

BANGI, 30 Safar 1444H, Selasa – Usaha memartabatkan bahasa Melayu perlu dilakukan secara menyeluruh dan bukan sekadar retorik politik semata-mata.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni sangat menghargai apabila bahasa Melayu diperdengarkan di pentas dunia namun mengharapkan usaha berkenaan bukan ada kepentingan lain.

Katanya, usaha itu juga diharapkan tidak dijadikan sebagai gula-gula politik terutama menjelang Pilihan Raya Umum ke-15 (PRU15), tidak lama lagi.

“Usaha memartabatkan bahasa Melayu bukan sahaja perlu bercakap di luar negara tetapi usaha ke arah pemerkasaan tersebut perlu bermula dari dalam negara kerana itu adalah cabaran yang lebih kuat dan hebat.

“Kalau kita tengok banyak lagi tempat dalam negara kita ini yang tidak meletakkan keutamaan dalam bahasa Melayu seperti di mahkamah masih lagi menggunakan teks dalam bahasa Inggeris.

“Jadi usaha untuk membudayakan dan memperkasakan penggunaan bahasa Melayu perlu ikhlas dan tidak sebagai mengambil kepentingan dalam majlis tertentu sahaja,” katanya kepada Ismaweb.net, hari ini.

Pada 23 September lalu, Perdana Menteri, Datuk Seri Ismail Sabri Yaakob menggunakan bahasa Melayu ketika berucap di perhimpunan Agung PBB UNGA ke-77, New York.

Dalam perhimpunan berkenaan, beliau mengenakan busana baju Melayu berwarna hitam lengkap bersongkok dan berucap selama 22 minit.

Mengulas lanjut, Ustaz Muhammad Fauzi berpandangan, usaha pemerkasaan bahasa Melayu masih tidak sampai ke tahap maksimum berikutan tidak dilakukan secara menyeluruh.

“Perkara asas dalam bahasa Melayu adalah pemerkasaan sekolah vernakular, selagi sekolah vernakular ini tidak berubah saya tak yakin beliau mampu memartabatkan bahasa Melayu berikutan sebahagian daripada penduduk Malaysia ini bersekolah di sekolah vernakular.

“Tidak fasih menggunakan bahasa Melayu jadi macam mana mahu memartabatkan bahasa Melayu sekiranya sekolah berkenaan masih dibela dan disuburkan,” katanya.

Justeru, beliau mengharapkan usaha memartabatkan bahasa Melayu yang juga bahasa rasmi negara perlu dilakukan bersungguh-sungguh dengan usaha yang lebih menyeluruh.


Israk Mikraj isyarat besar kepimpinan Islam

SABAN tahun umat Islam menyambut peristiwa Israk Mikraj sebagai memperingati perjalanan agung baginda Rasulullah ﷺ dari Mekkah ke Baitulmaqdis dan kemudian dari Baitulmaqdis, Baginda ﷺ diangkat hingga ke langit ke-7.

Pelbagai peristiwa bersejarah yang berlaku sepanjang perjalanan yang memberi beberapa mesej yang besar kepada sejarah umat Islam dan bahkan lanskap kemanusiaan secara keseluruhannya.

Antaranya ialah apabila Rasulullah ﷺ tiba di Baitulmaqdis, Allah SWT telah menghimpunkan kesemua roh para anbia untuk bersolat di dalam masjid Al-Aqsa, dan solat itu diimamkan oleh baginda .

Ia menjadi isyarat besar bahawa risalah yang dibawa oleh Rasulullah ﷺ  adalah risalah yang memimpin keseluruhan umat manusia. Perkara ini dikuatkan lagi dengan satu riwayat hadis yang menyatakan apabila Nabi Isa AS turun ke bumi untuk menentang dajjal, beliau akan menjadi makmum kepada Imam Mahdi.

Dalam erti kata lain, walaupun Nabi Isa AS merupakan seorang Nabi, beliau tetap menjadi makmum kepada Imam Mahdi yang merupakan salah seorang daripada umat Muhammad ﷺ.

Umat Islam harus sedar ketinggian nilai risalah nubuwwah ini, lalu mengangkatnya dengan menghayati seruan kepimpinan atas jalan nubuwwah ini yang merupakan penyelamat kepada kemanusiaan sejagat.

Ia juga adalah seruan yang jelas kepada para pemimpin umat Islam untuk mencontohi kepimpinan Rasulullah ﷺ, khususnya dalam aspek memikul beban tanggungjawab dan amanah, serta menggarap perpaduan ummah secara keseluruhannya, bukan terhad kepada kepentingan pihak-pihak tertentu.

Sudah tiba masanya untuk kita merenung kembali perjalanan umat Islam khususnya di Malaysia ini, dan menilai semula, sejauhmana perjalanan kita selari dengan ‘manhaj’ nubuwwah ini, selaras dengan firman Allah SWT :

“Dan demikianlah Kami menjadikan kamu (umat Islam) sebagai umat pertengahan agar kamu menjadi saksi ke atas manusia,” – Surah Al-Baqarah, ayat 143

Moga sambutan Israk Mikraj kali ini mampu memberi kita nafas baru, dalam mengorak langkah mengangkat manhaj nubuwwah di atas persada alam ini.

Sahibus Samahah
Datuk Hj Zamri Hashim
Timbalan Mufti Perak
Pengerusi Majlis Ulama ISMA (MUIS)


Ribuan bersorak penamaan semula ‘Palestine Way’ di New Jersey

WASHINGTON, 16 Syawal 1443H, Selasa – Ribuan rakyat Amerika Syarikat (AS) berkumpul di bandar Paterson sambil mengibarkan bendera Palestin bagi meraikan penamaan semula bahagian jalan yang sibuk ke Palestine Way.

Majlis Bandar Raya Paterson sebulat suara pada April menamakan semula kawasan lima blok Jalan Utama ‘Palestine Way’ sebagai penghormatan kepada komuniti Palestin yang besar di bandar itu dan sumbangannya kepada perniagaan serta kehidupan sivik.

“Rakyat Palestin membuat sumbangan yang tidak terkira kepada komuniti kami setiap hari di AS.

“Sejarah berlaku di sini, apabila kami akhirnya mendedahkan bukan Palestine Street atau Palestine Boulevard tetapi Palestine Way,” kata Datuk Bandar Andre Sayegh.

Dianggarkan 5,000 orang bersorak ketika Sayegh mendedahkan papan tanda Palestine Way berwarna hijau terang yang turut memaparkan bendera AS dan Palestin.

“Ini membolehkan kami sentiasa mengingati perjuangan Palestin di luar negara. Ia adalah perayaan, tetapi ia juga menunjukkan bahawa rakyat Palestin adalah manusia, kami adalah rakyat Amerika, dan kami tidak akan lupa dari mana kami datang,” kata ahli majlis, Alaa Abdelaziz, warga Palestin pertama di bandar itu.

Paterson ialah bandar terbesar di Passaic County dan bandar ketiga paling ramai penduduk di New Jersey.

Walaupun tiada angka tepat mengenai bilangan orang Arab yang tinggal di kawasan itu, Pengarah Eksekutif Pusat Komuniti Amerika Palestin, Rania Mustafa menganggarkan terdapat seramai 20,000 orang dengan kebanyakannya berketurunan Palestin.

Menurut Mustafa, keputusan untuk menamakan semula jalan itu bertujuan memerangi penghapusan identiti Palestin.

“Kami melihatnya sebagai kemenangan simbolik, kami membuat orang ramai mengiktiraf bahawa Palestin wujud, bahawa ini adalah sumbangan yang telah dilakukan oleh masyarakat Palestin dan mengiktirafnya dalam kapasiti rasmi dan kekal,” katanya. – Agensi


Zionis serang Gaza lagi!

GAZA, 4 Rabiulawal 1442H, Rabu – Pesawat perang rejim pengganas Israel melancarkan serangan udara ke atas Semenanjung Gaza – kononnya mahu menyasarkan kubu pejuang Pergerakan Perjuangan Islam Palestin (Hamas).

Sebaliknya, serangan peluru berpandu rejim negara haram itu terkena dua kawasan pertanian di Khan Younis dan Deir al-Balah.

Jurucakap tentera Israel, Avichay Adraee mendakwa, serangan yang kononnya menyasarkan terowong milik Hamas itu adalah tindak balas terhadap tembakan roket dari Gaza.

Beberapa jam sebelum roket ditembak dari Khan Younis, rejim Israel mendakwa telah menemukan sebuah terowong yang melintasi meter dari ke Israel dari Gaza.

Terdahulu, tentera Israel mendakwa roket yang ditembak dari wilayah Khan Younis telah dipintas oleh sistem pertahanan udara Iron Dome, tanpa menyatakan sama ada menyebabkan korban atau kerosakan.

Tiada pihak yang mengaku bertanggungjawab terhadap serangan roket itu, dan tiada respon dibuat oleh pihak berkuasa Palestin.

Bahkan, setakat ini tiada laporan kematian dilaporkan daripada kedua-dua serangan berkenaan. –  Agensi


Gaza rugi AS$16.5 bilion angkara sekatan rejim Israel

GENEVA, 13 Rabiulakhir 1442H, Ahad – Sekatan rejim pengganas Israel di Semenanjung Gaza telah mengakibatkan kerugian sebanyak AS$16.5 bilion kepada ekonomi wilayah dan melumpuhkan separuh penduduk di bawah garis kemiskinan.

Perkara itu didedahkan dalam laporan Pertubuhan Bangsa-Bangsa Bersatu (PBB) pada Persidangan Perdagangan dan Pembangunan (UNCTAD), merangkumi tahun antara 2007 dan 2018.

Dalam laporan itu, UNCTAD meminta penjajah Israel segera menghentikan pengepungan kerana tindakan berlanjutan menyebabkan kegiatan ekonomi di Gaza hampir runtuh dan kadar kemiskinan meningkat kepada 56 peratus.

“Keadaan akan menjadi lebih buruk sekiranya sekatan berterusan.

“Sekatan yang tidak adil di mana dua juta penduduk Palestin yang berada di Gaza harus segera dihentikan.

“Mereka perlu dibenarkan bergerak bebas, berniaga dan berdagang dengan dunia luar,” kata Penyelaras Bantuan kepada Rakyat Palestin UNCTAD, Mahmoud Elkhafif.

Sejak Jun 2007, penduduk Gaza berada di bawah kepungan – darat, laut dan udara – Israel yang ketat, malah turut dinafikan hak mendapatkan rawatan perubatan.

Di bawah pengepungan menindas ini, Israel telah mengurangkan kemasukan barangan, sementara perdagangan dan eksport ke luar dihentikan kecuali untuk perkara tertentu.

Laporan turut menyebut bahawa penduduk Gaza berdepan akses air bersih yang sangat terhad, selain kekurangan bekalan elektrik harian dan tiada sistem kumbahan yang teratur.-  Agensi


2 tahanan Palestin masih mogok lapar, desak dibebaskan

RAMALLAH, 21 Syawal 1443H, Ahad – Dua tahanan pentadbiran Palestin di penjara Israel kini sudah 81 hari dan 46 hari berturut-turut melancarkan mogok lapar, menurut Suruhanjaya Hal Ehwal Tahanan.

Khalil Awawdeh, 40, dari bandar Idna di selatan Tebing Barat telah melakukan mogok selama 81 hari sebagai membantah penahanan pentadbiran yang berterusan tanpa pertuduhan atau perbicaraan.

Dia dilaporkan mengalami sakit kepala, keletihan, sakit sendi, degupan jantung tidak teratur, kerap muntah dan penurunan berat badan yang ketara selepas 58 hari mogok lapar.

Sementara, Ra’ed Rayyan, 27, dari perkampungan Bayt Duqu di wilayah Baitulmaqdis pula telah melakukan mogok lapar selama 46 hari bagi menuntut penahanan pentadbirannya ditamatkan.

Rayyan dikatakan mengalami sakit kepala berterusan dan sakit sendi, kelesuan, muntah berterusan dan tidak dapat bergerak tanpa kerusi roda.

Dasar penahanan pentadbiran Israel dikutuk secara meluas kerana membenarkan rakyat Palestin yang ditangkap, dipenjara tanpa pertuduhan atau perbicaraan untuk selang masa yang boleh diperbaharui – biasanya antara tiga dan enam bulan.

Pada masa ini, Israel menahan lebih 500 warga Palestin dalam tahanan pentadbiran, yang dianggap haram oleh undang-undang antarabangsa.-  Agensi


Keluarkan harta di jalan Allah untuk sucikan jiwa, bantu ekonomi Islam

RASULULLAH SAW bersabda:

ورجُلٌ وسَّعَ اللهُ عليْهِ، وأعْطاهُ من أصنافِ المالِ كُلِّهِ، فأُتِيَ بهِ فعَرَّفَهُ نِعَمَهُ فعَرَفَها، قال: فمَا عمِلْتَ فيها؟ قال: ما تركْتُ من سبيلٍ تُحِبُّ أنْ يُنفَقَ فيها إلَّا أنفقْتُ فيها لكَ، قال: كذبْتَ ولكنَّكَ فعلْتَ لِيُقالَ: هوَ جَوَادٌ، فقدْ قِيلَ: ثمَّ أُمِرَ بهِ فسُحِبَ على وجْهِهِ ، ثمَّ أُلْقِيَ في النارِ

Maksudnya: “Orang yang dikurniai Allah harta kekayaan. Seperti dua orang sebelumnya, setelah dihadapkan kepada Allah, maka orang itu ditanya, ‘Apa yang telah kamu lakukan di dunia hai hamba-Ku?’ Orang itu menjawab, ‘Sungguh saya selalu menafkahkan harta benda saya di jalan yang Engkau redhai, ya Allah!’ Allah SWT berkata, ‘Kamu telah berdusta. Sebenarnya kamu menafkahkan harta bendamu itu agar kamu disebut sebagai orang yang dermawan. Kemudian Allah memerintahkan para malaikat-Nya untuk menghisab orang tersebut di hadapan-Nya dan akhirnya ia dicampakkan pula ke dalam neraka.”

Riwayat Muslim

Penerangan: Hadis ini sambungan daripada hadis sebelum ini (orang berjihad dan orang berilmu tapi masuk neraka). Hadis ini memberi peringatan supaya berinfaq hanya kerana Allah bukan kerana untuk terkenal atau disebut-sebut oleh orang ramai.

Tujuan mengeluarkan harta di jalan Allah adalah untuk menyucikan jiwa dan membantu ekonomi Islam, tapi hanya kerana sekelumit riak didalam diri akhirnya memakan diri.

Sentiasa menjaga niat dalam beramal, agar amal tersebut tidak sia-sia seperti debu yang berterbangan.

Ikatan Muslimin Malaysia (ISMA)


Apa motif SUHAKAM bangkit isu ICERD? Guris hati umat Islam?

BANGI, 26 Syaaban 1442H, Khamis – Suruhanjaya Hak Asasi Manusia Malaysia (SUHAKAM) sekali lagi mengguris hati umat Islam apabila mengulangi seruan agar kerajaan meratifikasikan Konvensyen Antarabangsa Tentang Penghapusan Segala Bentuk Diskriminasi Kaum (ICERD).

Tindakan itu atas alasan kononnya dapat menjadi pemangkin kepada usaha lebih bersepadu untuk mempromosi dan melindungi hak asasi manusia tanpa mengira ras, warna kulit, keturunan, kewarganegaraan atau asal keturunan etnik.

Bagaimanapun seruan SUHAKAM itu hanya menunjukkan ia seolah-olah hidup jauh dari masyarakat majoriti – walaupun mereka adalah sebuah agensi kerajaan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sudah 2021 pun mereka – SUHAKAM – masih meratib-ratib agar kerajaan menerima ICERD – walaupun Kuala Lumpur pernah dibanjiri lautan manusia yang berhimpun membantahnya.

“Kita masih tidak lupa bagaimana SUHAKAM cuba mengambil kesempatan ketika mereka membuat ‘himpunan balas’ menyokong ICERD pula, dengan sokongan pemimpin-pemimpin PH sewaktu mereka menjadi kerajaan dahulu walaupun sambutan hambar sahaja berbanding yang menolak ICERD.

“Kita tidak pasti apakah motif mereka tiba-tiba sahaja membangkitkan isu ini kembali. Apakah kerana rakyat tidak boleh turun berhimpun sekarang ini kerana wabak COVID-19?

“Atau mereka cuba mengambil kesempatan akan kerapuhan kerajaan yang sedang sibuk berpolitik dan ‘bergaduh’ sesama sendiri?” soalnya dalam kenyataan, hari ini.

Meskipun begitu, Aminuddin yakin, gesaan berkenaan hanyalah modus operandi ‘cucuk dulu, lepas itu minta maaf dan cuba lagi’.

“Mereka yang mengamalkan taktik ini tidak akan minta maaf sehingga digegar dan dikecam teruk oleh rakyat. Jika tidak dikecam, lagi bagus kerana akan ada ‘next step’ ke arah penjayaan agenda mereka,” dakwanya.

Oleh itu, beliau mahu pihak kerajaan mengkaji semula kedudukan SUHAKAM sebagai sebuah badan kerajaan.

Ini kerana ianya banyak merugikan negara yang impaknya sungguh besar iaitu tekanan antarabangsa, katanya.

“Kita sudah banyak kali lihat bagaimana komuniti antarabangsa menekan Malaysia apabila tidak menerima kerangka hak asasi manusia barat yang didukung oleh SUHAKAM ini.

“Bacalah laporan-laporan yang dibuat oleh SUHAKAM. Kajilah siapa rangkaian mereka,” katanya.


Singapura lapor tiada kluster aktif buat kali pertama sejak 3 Februari

SINGAPURA, 9 Rabiulakhir 1442H, Rabu – Singapura yang melaporkan jumlah jangkitan COVID-19 sebanyak 58,183 setakat ini, telah menutup kluster koronavirus terakhir, sebuah asrama pekerja asing pada Selasa.

Memandangkan tiada lagi kes dikaitkan dengan kluster di Cassia@Penjuru, sejak dua tempoh inkubasi selama 28 hari, kluster itu kini telah ditutup, menurut Kementerian Kesihatan (MOH) republik itu.

“Dengan penutupan kluster ini, tiada kluster aktif COVID-19 buat kali pertama sejak 3 Februari 2020,” menurut kenyataan itu yang dikeluarkan lewat malam tadi.

Singapura melaporkan kluster pertamanya pada 4 Februari melibatkan kedai ubat Cina.

Pada Selasa, MOH mengklasifikasikan 1,410 kes yang dilaporkan sebagai import, kes komuniti sebanyak 2,271 dan 54,502 melibatkan penghuni asrama.

Kira-kira 99 peratus atau 58,079 kes telah pulih sepenuhnya manakala 37 kes yang disahkan masih dirawat di hospital dengan seorang pesakit dalam keadaan kritikal dan ditempatkan di unit rawatan rapi.

Sementara itu, 39 pesakit yang mempunyai gejala ringan atau secara klinikal baik tetapi masih diuji positif bagi COVID-19, telah diasingkan dan dijaga di pusat kemudahan komuniti.

Setakat ini 28 orang meninggal dunia akibat komplikasi COVID-19 di republik itu dengan dua kematian pertama dilaporkan pada 21 Mac.

Pada tengah hari Selasa, Singapura melaporkan 18 kes positif baharu yang 15 daripadanya adalah asimptomatik.

Tiada kes baharu jangkitan COVID-19 tempatan dilaporkan sejak 11 Nov.

Singapura melaporkan kes pertama COVID-19 pada 23 Januari. – Bernama

— BERNAMA


Mahkamah Mesir jatuhkan hukuman mati ke atas 10 anggota Ikhwanul Muslimin

KAHERAH, 28 Jamadilakhir 1443H, Isnin – Mahkamah Mesir menjatuhkan hukuman mati terhadap 10 anggota gerakan Islam, Ikhwanul Muslimin atas tuduhan ‘keganasan’ terhadap pegawai keselamatan pada 2015.

Keputusan itu kini dirujuk kepada Mufti Besar, pihak berkuasa teologi tertinggi Mesir – formaliti dalam kes hukuman mati – sebelum mahkamah bermesyuarat pada 19 Jun untuk mengesahkan hukuman.

Daripada 10 anggota berkenaan, sembilan berada dalam tahanan manakala seorang dijatuhkan hukuman tanpa hadir, kata sumber kehakiman.

Mereka dituduh melakukan pelbagai insiden keganasan terhadap polis pada 2015 – tempoh yang menyaksikan peningkatan serangan yang menyasarkan pasukan keselamatan.

Bagaimana, mereka yang didakwa konsisten menafikan sebarang kaitan dengan keganasan yang dituduh kerajaan.

Identiti defendan tidak didedahkan dan tidak dapat ditentukan bagaimana mereka membuat pengakuan terhadap pertuduhan.

Mereka dituduh membentuk satu kumpulan yang dipanggil ‘Helwan Briged’, kata agensi berita negara Mena, merujuk kepada sebuah bandar di selatan Kaherah.

Mesir memenjara ribuan ahli dan penyokong Ikhwanul Muslimin sejak penggulingan Presiden Mohamed Morsi.

Morsi adalah presiden pertama Mesir yang dipilih secara demokrasi pada tahun 2012, tetapi digulingkan rejim tentera pada Julai 2013.

Morsi meninggal dunia pada usia 67 tahun, selepas rebah di dalam mahkamah ketika berdepan tuduhan mengkhianati negara. Media Mesir melaporkan beliau meninggal akibat serangan jantung.

Bagaimanapun, anak lelaki Morsi menuduh Abdel Fattah el-Sisi, serta beberapa individu lain, ‘membunuh’ bapanya. – Agensi


Individu pulang tunai umrah wajib pakai peranti digital

PUTRAJAYA, 20 Jamadilawal 1443H, Sabtu – Individu yang menjalani tempoh kuarantin wajib selama tujuh hari selepas pulang daripada menunaikan umrah akan diwajibkan memakai peranti pengesanan digital mulai minggu depan, kata Menteri Kesihatan Khairy Jamaluddin.

Bercakap pada sidang media mengenai perkembangan COVID-19 di sini hari ini, Khairy berkata pelaksanaan itu dibuat berikutan terdapat 30 daripada 49 kes baharu varian Omicron di Malaysia yang dikesan antara 23 dan 24 Disember merupakan kes import dari Arab Saudi.

“Kesemua mereka tiba dari Arab Saudi bermula 13 hingga 17 Dis lepas. Kami dapati sebahagian besar daripada mereka tidak patuh arahan pengasingan dengan ahli keluarga, mereka berjumpa sesama mereka (ahli keluarga) malah menerima tetamu.

“Mungkin tetamu atau ahli keluarga datang berziarah untuk bersalam ambil berkat tetapi salam ambil ‘Omicron’,” katanya.

Khairy berkata kegagalan mematuhi arahan kuarantin berpotensi mengakibatkan peningkatan penularan jangkitan varian Omicron dalam negara ini.

“Saya harap perkara ini (arahan kuarantin) dipatuhi. Ini adalah serius. Kami bagi kemudahan untuk jalani kuarantin di rumah untuk jimatkan kos, tidak perlu tinggal di hotel. Jadi kena patuh,” katanya.

Beliau berkata sehingga kini terdapat 62 kes varian Omicron direkodkan di negara ini yang terdiri daripada 61 kes import dan satu kes dipercayai kes tempatan.

Susulan situasi tersebut, Khairy berkata Malaysia akan memasukkan Arab Saudi ke dalam senarai negara berisiko tinggi bersama sembilan negara lain iaitu United Kingdom, Amerika Syarikat, Denmark, Australia, Perancis, Norway, Kanada, India dan Nigeria.

Memperincikan mengenai perkara itu, Khairy berkata kerajaan amat menggalakkan mana-mana individu yang berhasrat untuk melakukan perjalanan ke luar negara untuk mendapatkan suntikan dos penggalak COVID-19. – Bernama


Isu China ada data rakyat Malaysia diserah kepada polis, SKMM

KUALA LUMPUR, 27 Muharram 1442H, Selasa  – Siasatan terhadap dakwaan syarikat China mengumpulkan data 1,400 rakyat Malaysia dan pesawat Amerika Syarikat (AS) menyamar sebagai pesawat Malaysia diserahkan kepada polis dan Suruhanjaya Komunikasi dan Multimedia Malaysia (SKMM).

Menteri Pertahanan Datuk Seri Ismail Sabri Yaakob berkata, maklumat mengenai siasatan perkara berkenaan tidak boleh didedahkan kepada umum kerana jika ia maklumat palsu, maka hubungan baik Malaysia dengan negara-negara yang didakwa terbabit akan terjejas.

“Saya masih belum memperolehi maklumat lengkap tetapi yang penting banyak perkara yang perlu disiasat terlebih dahulu.

Banyak juga perkara yang keluar dalam media terutamanya media sosial belum ada ketepatannya,” katanya kepada pemberita selepas hadir majlis santai petang bersama penggiat seni tanah air sempena Kempen Tabung Pahlawan 2020 di sini hari ini.

Beliau yang juga Menteri Kanan (Kluster Keselamatan) berkata demikian ketika diminta mengulas mengenai laporan sebuah agensi berita antarabangsa bahawa sebuah syarikat China, yang mempunyai kaitan dengan tentera dan rangkaian perisikan di negara itu dilaporkan mengumpul data 1,400 rakyat Malaysia.

Dalam perkembangan lain, mengulas mengenai sama ada pekerja premis perniagaan perlu mengimbas kod respon pantas MySejahtera atau menulis maklumat diri ketika bekerja di premis masing-masing, Ismail Sabri berkata, mereka juga perlu berbuat demikian.

“Pelaksanaan prosedur operasi standard (SOP) untuk membendung penularan wabak COVID-19 itu tidak hanya terhad kepada pelanggan di sesebuah premis tetapi setiap individu yang memasuki premis berkenaan,” katanya. -Bernama


Ethiopia isytihar darurat selepas pemberontak ancam tawan bandar besar

ADDIS ABABA, 27 Rabiulawal 1443H, Rabu – Ethiopia mengisytiharkan darurat selepas pemberontak dari wilayah utara Tigray berkata mereka sedang menawan beberapa wilayah dan bandar besar serta mengancam untuk bergerak ke ibu negara, Addis Ababa.

Pengumuman itu dibuat dua hari selepas Perdana Menteri, Abiy Ahmed menggesa rakyat mengangkat senjata untuk mempertahankan diri daripada Barisan Pembebasan Rakyat Tigray (TPLF).

Semalam, pihak berkuasa di Addis Ababa memberitahu penduduk untuk mendaftarkan senjata mereka dan bersedia mempertahankan kawasan kejiranan.

Keadaan darurat itu dikenakan selepas TPLF mendakwa telah menawan beberapa bandar sejak beberapa hari lalu dan berkata, ia sedang mempertimbangkan untuk berarak ke Addis Ababa, kira-kira 380 kilometer (235 batu) ke selatan daripada kedudukan mereka.

Kali terakhir Ethiopia mengenakan langkah sedemikian adalah pada Februari 2018, iaitu selama enam bulan sebelum peralihan kuasa kepada Abiy.

Perintah berkurung telah dikuatkuasakan dan pergerakan rakyat dihadkan, manakala beribu-ribu orang ditahan.

Pentadbiran bandar berkata, orang ramai perlu mendaftarkan senjata dan berkumpul di kawasan kejiranan mereka.

Penggeledahan dari rumah ke rumah sedang dijalankan dan pengacau akan ditahan, kata satu kenyataan.

“Penduduk boleh berkumpul di kawasan mereka dan menjaga persekitaran mereka.

“Mereka yang mempunyai senjata tetapi tidak dapat mengambil bahagian dalam menjaga kawasan mereka dinasihatkan supaya menyerahkan senjata itu kepada kerajaan atau saudara terdekat atau rakan mereka,” katanya.

Sebelum pengumuman itu, orang ramai bergerak di sekitar ibu kota seperti biasa.

“Saya akan cuba membeli bahan makanan terlebih dahulu. Tetapi setakat ini saya masih belum membeli apa-apa lagi,” kata seorang wanita yang enggan namanya disiarkan.

Kerajaan empat daripada 10 wilayah di negara itu juga menyeru rakyat Ethiopia untuk bergegas memerangi pemberontak Tigrayan, kata Fana TV yang bersekutu dengan kerajaan.

Konflik bermula pada malam 3 November 2020, apabila pasukan yang setia kepada TPLF – termasuk beberapa askar – merampas pangkalan tentera di Tigray, wilayah utara.

Sebagai tindak balas, Abiy menghantar lebih banyak tentera ke sana.

TPLF telah menguasai politik negara selama hampir tiga dekad tetapi kehilangan banyak pengaruh apabila Abiy memegang jawatan pada 2018 berikutan protes antikerajaan selama bertahun-tahun.

Hubungan dengan TPLF memburuk selepas mereka menuduh Abiy memusatkan kuasa dengan mengorbankan negara serantau Ethiopia – satu tuduhan yang dinafikan Abiy. – Agensi


KKM siap siaga kemungkinan wujud penyakit X

SHAH ALAM, 14 Rabiulawal 1445H, Sabtu – Kementerian Kesihatan (KKM) dalam kesiapsiagaan tinggi menghadapi segala kemungkinan, berhubung kewujudan Penyakit X di negara ini, kata Timbalan Menterinya, Lukanisman Awang Sauni.

Lukanisman berkata, persediaan itu antaranya, berpandukan pengalaman menangani situasi pandemik COVID-19 termasuk beberapa penyakit lain seperti virus nipah, sindrom pernafasan akut teruk (SARS) dan Sindrom Pernafasan Virus Korona Timur Tengah (MERS-CoV) sebelum ini, malah jelasnya penyakit berkenaan belum lagi dikenal pasti kewujudannya.

Beliau berkata, KKM akan sentiasa membuat pemantauan berhubung sebarang perkembangannya di dalam dan luar negara, serta memperkukuhkan sistem kesihatan negara untuk menghadapi sebarang kemungkinan.

“Saya berharap rakyat tidak bimbang dan maklumat mengenai sebarang penyebaran penyakit atau virus akan terus diuar-uarkan kepada umum,” katanya ketika ditemui selepas program ‘Lotus’s Ceria Charity Run’ di Setia Alam bersempena Bulan Malaysia Sihat Sejahtera hari ini.

Sementara itu Lukanisman berkata kempen Bulan Malaysia Sihat Sejahtera yang dilaksanakan pada September setiap tahun itu, merupakan antara inisiatif KKM mempromosikan gaya hidup sihat kepada masyarakat.

Beliau berkata penganjuran kempen itu juga bertujuan mengukuhkan jalinan kerjasama antara rakan strategik khususnya melibatkan pihak swasta dan ia seiring dengan salah satu strategi dalam Kertas Putih Kesihatan yang dibentangkan di Parlimen Jun lalu. – Bernama


138 terbunuh sejak rampasan kuasa di Myanmar

GENEVA, 2 Syaaban 1442H, Selasa – Sekurang-kurangnya 138 penunjuk perasaan, termasuk wanita dan kanak-kanak terbunuh sejak rampasan kuasa tentera Myanmar 1 Februari lalu, menurut Pertubuhan Bangsa-Bangsa Bersatu (PBB).

Jurucakap kepada Setiausaha Agung PBB, Stephane Dujarric berkata, jumlah itu termasuk 38 orang yang terbunuh di wilayah Hlaing Thayer di Yangon semalam, dan 18 lagi pada Sabtu lalu.

“Kami melihat hujung minggu (di Myanmar) yang penuh dengan pertumpahan darah,” katanya

Dujarric berkata, Setiausaha Agung PBB, Antonio Guterres mengutuk sekeras-kerasnya insiden keganasan berterusan terhadap penunjuk perasaan secara aman, selain menyifatkan tindakan itu melanggar hak asasi rakyat Myanmar.

Guterres mengulangi gesaannya kepada masyarakat antarabangsa untuk menunjukkan solidariti terhadap rakyat Myanmar dan aspirasi demokratik mereka.

Setakat ini, lebih daripada 2,000 orang di seluruh Myanmar ditahan.

Tentera Myanmar melancarkan rampasan kuasa pada 1 Februari dan menahan Kaunselor Negara, Aung San Suu Kyi, Presiden Win Myint dan pemimpin Liga Demokratik Kebangsaan Nasional (NLD) yang lain.

Sejak insiden itu, rakyat mula berdemontrasi menentang tindakan tentera di Yangon, Mandalay dan beberapa bandar lain di negara itu.-  Agensi


Tambah baik pengangkutan awam sebelum perketat lesen memandu warga emas

BANGI, 19 Safar 1443H, Ahad – Kerajaan perlu menambah baik perkhidmatan pengangkutan awam sebelum memperketatkan syarat pengeluaran lesen memandu kepada warga emas 70 tahun ke atas.

Perkara itu disuarakan Presiden Persatuan Pesara Kerajaan Malaysia (PPKM), Tan Sri Wan Mahmood Pa’wan yang menyifatkan langkah itu adalah tindakan yang baik, namun perlu diteliti secara mendalam.

“Keputusan itu tidak boleh berasaskan kejadian terpencil sahaja, tetapi perlu mengambil kira pandangan semua pihak.

“Selain itu, harus dilihat juga keadaan pengangkutan awam yang tidak memuaskan terutama di kawasan luar bandar.

“Kami mencadangkan semua pengangkutan awam diubah suai menjadi mesra warga emas atau orang kurang upaya (OKU) sebelum syarat pengeluaran lesen warga emas diperketatkan,” katanya dalam kenyataan, hari ini.

Beliau menegaskan, status kesihatan dan fizikal yang disahkan doktor sebagai syarat pengeluaran lesen memandu adalah satu cadangan yang baik.

“Lesen memandu ini perlu diperbaharui setiap tahun dan disertakan dengan surat sijil kelayakan daripada doktor dalam permohonan seperti yang dikenakan bagi lesen memegang senjata api yang dikendalikan oleh pihak polis pada masa ini,” katanya.

Bagaimanapun beliau berkata, bayaran bagi mendapatkan sijil kelayakan ini hendaklah ditetapkan dengan kadar mampu milik selain tidak membebankan pesara.

Terdahulu, Pengarah Jabatan Siasatan dan Penguatkuasaan Trafik Bukit Aman, Datuk Azisman Alias mengesyorkan syarat khas dikenakan untuk pemegang lesen memandu dalam kalangan warga emas sebelum mereka dibenarkan memperbaharui dokumen itu.

Katanya, cadangan berkenaan bertujuan menjaga keselamatan golongan berkenaan sendiri dan pengguna jalan raya yang lain


Lapan pesakit meninggal kurang bekalan oksigen

AMMAN, 1 Syaaban 1442H, Ahad – Lapan pesakit meninggal, hari ini di ibu negara Jordan, Amman, kerana kekurangan bekalan oksigen, menurut televisyen negara, lapor Anadolu Agency.

Kematian itu menyebabkan keadaan panik di Hospital Baru Al-Salt di wilayah Balqa tengah.

Menurut TV Al-Mamlaka, beberapa pesakit berada dalam keadaan kritikal.

Dalam satu kenyataan, Perdana Menteri Jordan, Bisher al-Khasawneh mengatakan bahawa dia memerintahkan siasatan segera ke atas kejadian itu.

Beliau mengatakan mereka yang terbabit dalam kejadian akan dipertanggungjawabkan.

Sementara itu, Menteri Kesihatan, Nathir Obeidat mengemukakan peletakan jawatannya berikutan kematian di hospital.

Bercakap pada sidang media di Amman, Obeidat mengatakan bahawa dia memikul tanggungjawab etika berhubung insiden berkenaan.

Masih belum jelas apakah pesakit yang mati menerima rawatan untuk pandemik COVID-19.

Jordan setakat ini mengesahkan 464,856 kes virus, termasuk 5,244 kematian. – Agensi


PRN: PAS bincang tarikh sesuai dengan 3 negeri pimpinan PH

BANGI, 7 Rejab 1444H, Ahad – PAS akan mengadakan pertemuan dengan tiga pimpinan negeri yang diterajui Pakatan Harapan (PH) bagi membincangkan tarikh Pilihan Raya Negeri (PRN).

Naib Presiden PAS, Datuk Seri Ahmad Samsuri Mokhtar berkata, parti itu akan menghubungi pimpinan Selangor, Pulau Pinang dan Negeri Sembilan dalam masa terdekat untuk mengadakan pertemuan bagi membincangkan perkara berkenaan.

Bagaimanapun, pihaknya sendiri belum memutuskan tarikh PRN sehingga perbincangan dilakukan bersama pimpinan negeri yang lain.

“Apabila saya berada di Kuala Lumpur, saya boleh telefon atau WhatsApp mana-mana Yang Amat Berhormat (ketua menteri dan menteri besar) dan kita berjumpa, begitu sahaja tapi itu yang secara tidak rasmi,” katanya yang juga Menteri Besar Terengganu.

Sebelum ini Presiden PAS, Tan Sri Abdul Hadi Awang menegaskan parti itu akan membuat keputusan sendiri berhubung tarikh PRN bagi tiga negeri di bawah pentadbirannya iaitu Terengganu, Kelantan dan Kedah.

Ahli Parlimen Marang itu juga akan menyerahkan kepada PH sama ada membubarkan DUN di Pulau Pinang, Negeri Sembilan dan Selangor serentak dengan tiga negeri pentadbiran PAS atau sebaliknya.

PRN di enam negeri dicadang diadakan serentak untuk mengurangkan perbelanjaan pilihan raya serta memberi impak lebih besar sama seperti pelaksanaan Pilihan Raya Umum ke-15 (PRU15), November lalu.

Sebelum ini, Menteri Besar Negeri Sembilan, Datuk Seri Aminuddin Harun berkata, semua pihak terlibat perlu memastikan pilihan raya nanti berjalan dengan teratur supaya rakyat dapat turun mengundi di Dewan Undangan Negeri (DUN) masing-masing bagi dalam meraikan demokrasi.

Pembubaran DUN secara serentak di enam negeri iaitu Pulau Pinang, Selangor, Kedah, Terengganu, Kelantan dan Negeri Sembilan dilihat wajar kerana akan memudahkan pengundi mendapatkan cuti.

Selain itu, ia memastikan kos mengadakan PRN di semua negeri tidak terlalu tinggi.


Jangan tertipu! Beri bantuan Ramadan hanya ‘topeng’ muslihat DAP

BANGI, 9 Ramadan 1442H, Rabu – Rakyat diingatkan supaya tidak tertipu dengan ‘topeng’ kebaikan yang dipakai parti tamak haloba, DAP melalui pemberian bantuan khususnya pada bulan Ramadan.

Apatah lagi, parti berkenaan sangat sinonim dengan perjuangan liberal demokratik dan menolak agama Islam.

Maka, semua bantuan yang diberikan oleh pemimpin parti rasis itu hanyalah muslihat untuk menarik minat orang kepada mereka, kata Naib Presiden (Biro Dakwah) Ikatan Muslimin Malaysia (ISMA), Mohd Noor Azib Asmangi.

“Berapa banyak kenyataan yang keluar daripada mulut mereka sebelum ini telah menghina agama Islam dan mempertikaikan undang-undang Islam.

“Kita harap agar masyarakat tidak tertipu dengan topeng kebaikan yang dipakai. Itu semua hanya muslihat untuk menarik minat orang kepada mereka,” katanya dalam kenyataan, hari ini.

Beliau berkata demikian susulan tular program pengagihan baucer zakat oleh Ahli Parlimen DAP (Batu Kawan), Kasthuri Patto, baru-baru ini.

Mengulas perkara itu, Mohd Noor Azib menyifatkan tindakan pemimpin DAP yang beriya-iya mendekati umat Islam melalui pemberian zakat sebagai sesuatu yang meloyakan.

“Sebelum ini heboh kononnya mulia benar seorang pemimpin DAP memberikan bantuan motosikal dan juadah berbuka puasa kepada seorang anak muda.

“Sedangkan beribu lagi bantuan yang sama atau lebih baik yang disalurkan oleh individu atau badan agama sendiri.

“Pendek kata, orang nak bagi kita terima. Tapi jangan sesekali terpedaya dengan kata-kata manis dan muslihat politik mereka,” katanya.


66.2 peratus individu dewasa Malaysia terima dos penggalak

KUALA LUMPUR, 22 Syaaban 1443H, Jumaat – Sebanyak 15,574,997 individu dewasa atau 66.2 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,947,183 atau 97.5 peratus daripada populasi sama telah melengkapkan vaksinasi mereka manakala 23,223,301 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, 2,846,984 individu atau 91.5 peratus daripada populasi itu telah melengkapkan vaksinasi mereka manakala 2,944,079 atau 94.6 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, 1,282,478 individu atau 36.1 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Sebanyak 27,812 dos vaksin telah diberikan semalam meliputi 5,900 dos pertama, 1,680 dos kedua dan 20,232 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,607,824.

Sementara itu, menurut portal GitHub Kementerian Kesihatan, 64 kes kematian akibat COVID-19 direkodkan semalam dengan Johor tertinggi iaitu 11 kes, diikuti Perak (sembilan), Kedah dan Selangor masing-masing lapan kes dan Melaka (lima).

Negeri Sembilan, Pahang dan Sarawak pula masing-masing empat kes, Terengganu (tiga), Kelantan, Pulau Pinang dan Sabah masing-masing dua kes manakala Perlis dan Kuala Lumpur masing-masing satu kes.-  Bernama


China, Perancis, Jerman bincang isu Ukraine

BEIJING, 6 Syaaban 1443H, Rabu – Presiden China, Xi Jinping mengadakan pertemuan dengan Presiden Perancis, Emmanuel Macron dan Canselor Jerman, Olaf Scholz secara maya pada Selasa untuk membincangkan situasi terkini Ukraine.

“China berpendirian untuk menghormati kedaulatan negara dan keutuhan wilayah, mematuhi Piagam Pertubuhan Bangsa-Bangsa Bersatu (PBB), mementingkan keprihatinan keselamatan yang rasional, dan menyokong semua usaha kondusif kepada pendekatan secara damai,” ujar Xi.

Tegas beliau, keutamaan pada ketika ini adalah untuk mengelakkan ketegangan menjadi semakin meruncing dan sukar dikawal.

Xi berkata China menghargai jasa baik Perancis dan Jerman dalam isu Ukraine, serta bersedia mengekalkan interaksi dan penyelarasan dengan Kesatuan Eropah (EU), sekali gus berperanan positif bersama-sama dengan masyarakat antarabangsa.

Tambahnya, dunia juga diharap dapat mengambil pandangan keselamatan secara bersama dan bersepadu.

“China menyokong Perancis dan Jerman mempertimbang keamanan Eropah, mempertahankan strategi sendiri, dan mendorong pembentukan kerangka keselamatan Eropah yang teratur, berkesan dan lestari.

“China juga menyokong dialog yang sama rata diadakan antara EU, Rusia, Amerika Syarikat dan NATO,” kata Xi.

Sementara itu, Macron dan Scholz pula menekankan bahawa Perancis dan Jerman sedang berdepan dengan krisis paling serius sejak Perang Dunia Kedua serta turut menyokong penyelesaian masalah menerusi rundingan.

Difahamkan, agenda lain yang turut dibincangkan dalam pertemuan tiga hala itu adalah mengenai isu nuklear Iran. – Agensi


PM ucap selamat jalan kepada kumpulan pertama jemaah haji Malaysia

SEPANG, 4 Zulkaedah 1443H, Sabtu – Perdana Menteri Datuk Seri Ismail Sabri Yaakob hari ini menyantuni dan mengucapkan selamat jalan kepada kumpulan pertama jemaah haji Malaysia, yang akan berlepas ke Tanah Suci dalam pertemuan di Pusat Konvensyen Movenpick di sini.

Kumpulan itu yang terdiri daripada 298 jemaah haji itu akan berlepas ke Tanah Suci menerusi penerbangan Saudia Airlines SV 5635 pada pukul 1.35 petang hari ini, dari Lapangan Terbang Antarabangsa Kuala Lumpur (KLIA).

Turut hadir ialah Menteri di Jabatan Perdana Menteri (Hal Ehwal Agama) Datuk Idris Ahmad, Menteri Kewangan Tengku Datuk Seri Zafrul Tengku Abdul Aziz, Pengarah Urusan Kumpulan dan Ketua Pegawai Eksekutif Lembaga Tabung Haji (TH) Datuk Seri Amrin Awaluddin dan Duta Besar Arab Saudi ke Malaysia Datuk Dr Mahmoud Hussien Saeed Qattan.

Kerajaan Arab Saudi memperuntukkan kuota haji sebanyak 14,306 jemaah haji kepada Malaysia pada tahun ini. Dua tahun sejak 2020 jemaah Malaysia tidak dibenarkan mengerjakan haji ekoran pandemik COVID-19.


Ahli Parlimen, ADUN terima vaksin COVID-19 fasa pertama

PUTRAJAYA, 4 Rejab 1442H, Selasa – Ahli Parlimen dan Ahli Dewan Undangan Negeri (ADUN) akan menjadi antara penerima vaksin COVID-19 dalam fasa pertama Program Imunisasi COVID-19 Kebangsaan, kata Perdana Menteri, Tan Sri Muhyiddin Yassin.

Beliau berkata, perkara itu dipersetujui Jawatankuasa Khas Jaminan Akses Bekalan Vaksin COVID-19 (JKJAV) memandangkan Ahli Parlimen dan ADUN biasanya berdamping rapat dengan masyarakat di akar umbi.

“Oleh sebab bentuk kerja mereka begitu rupa maka, kita setuju Ahli Parlimen dan ADUN tak kira pihak mana, akan diberi vaksin dalam fasa pertama untuk mereka menjalankan tugas secara lebih berkesan dan selamat,” katanya.

Muhyiddin berkata demikian dalam sidang media selepas melancarkan Buku Panduan Program Imunisasi COVID-19 Kebangsaan di sini hari ini. Turut serta Menteri Kesihatan, Datuk Seri Dr Adham Baba dan Menteri Sains, Teknologi dan Inovasi, Khairy Jamaluddin yang merupakan Pengerusi Bersama JKJAV.

Program Imunisasi COVID-19 Kebangsaan secara berfasa akan bermula pada 26 Februari ini dan Perdana Menteri akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.

Muhyiddin berkata, beliau telah meminta Dr Adham dan Khairy untuk berbincang dengan pemimpin parti politik bagi mendapatkan persetujuan mereka dan memahami keperluan menerima vaksinasi COVID-19 berkenaan.

Ditanya mengenai permintaan Kesatuan Wartawan Kebangsaan (NUJ) dan Kesatuan Perkhidmatan Perguruan Kebangsaan (NUTP) supaya petugas media dan guru turut dimasukkan sebagai penerima vaksin COVID-19 fasa pertama, Muhyiddin berkata, kerajaan akan mempertimbangkan permintaan daripada pelbagai kumpulan masyarakat.

“Jika kami dapati mereka berisiko sekiranya tidak divaksin, maka kami akan mempertimbangkan mereka sebagai antara penerima pertama program vaksinasi,” katanya.

Sementara itu, Khairy berkata, kerajaan memperuntukkan 300,000 dos untuk petugas barisan hadapan kakitangan perubatan dan kesihatan dalam fasa pertama program vaksinasi manakala 200,000 dos untuk barisan hadapan daripada kalangan anggota keselamatan, pegawai kebajikan dan ahli politik.

Sebelum ini dilaporkan, Program Imunisasi COVID-19 Kebangsaan dalam tiga fasa menyasarkan 80 peratus populasi negara ini atau 26.5 juta individu menerima vaksin secara percuma.

Fasa pertama bermula Februari hingga April untuk 500,000 petugas barisan hadapan manakala fasa kedua bermula April hingga Ogos bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya.

Sementara fasa ketiga, bagi golongan dewasa berusia 18 tahun ke atas bermula dari Mei ini hingga Februari tahun depan. – Bernama


8 maut serangan pengebom bunuh diri dekat Istana Presiden Somalia

MOGADISHU, 19 Safar 1443H, Ahad – Sebuah kereta meletup di persimpangan jalan berhampiran Istana Presiden Somalia, membunuh sekurang-kurangnya lapan orang, kata polis.

Jurucakap polis, Abdifatah Aden Hassan memberitahu wartawan di lokasi bahawa jumlah korban dijangka lebih tinggi.

“Al Shabaab dalang di sebalik letupan itu. Mereka membunuh lapan orang termasuk seorang tentera dan seorang ibu dan dua anak. Al Shabaab membunuh orang awam,” katanya.

Jurucakap kerajaan, Mohamed Ibrahim Moalimuu berkata, antara yang terbunuh adalah Penasihat Hal Ehwal Wanita dan Hak Asasi Manusia di Pejabat Perdana Menteri, RobleHibaq Abukar.

“Beliau adalah salah satu tonggak Pejabat PM (untuk) hal wanita,” katanya di akaun Facebook beliau.

Tidak jelas sama ada Abukar berada di konvoi atau beliau secara kebetulan berada berhampiran ketika letupan itu berlaku.

Kumpulan Al-Shabaab mengaku bertanggungjawab dalam serangan yang menyasarkan konvoi yang menuju ke istana.

Kumpulan itu – yang ingin menggulingkan kerajaan dan menerapkan penafsirannya sendiri terhadap undang-undang Islam – sering melakukan pengeboman seperti itu.

“Seorang pengebom bunuh diri menyasarkan konvoi kereta yang menuju ke istana (presiden),” kata jurucakap operasi ketenteraan al Shabaab, Abdiasis Abu Musab kepada Reuters menerusi telefon.

Saksi Reuters di lokasi serangan melaporkan melihat tujuh kereta dan tiga beca musnah akibat letupan itu dan seluruh simpang dipenuhi darah. – Agensi


Sabah benar aktiviti menyelam termasuk di zon merah

KOTA KINABALU, 15 Rabiulakhir 1442H, Selasa – Aktiviti menyelam termasuk di zon merah kembali dibenarkan sejajar kelonggaran aktiviti rekreasi dalam Perintah Kawalan Pergerakan Bersyarat (PKPB) di negeri ini.

Menteri Kerajaan Tempatan dan Perumahan negeri, Datuk Masidi Manjun berkata, aktiviti menyelam dibenarkan kerana ia dikategorikan sebagai aktiviti sukan dan rekreasi yang tidak bersentuhan fizikal.

Kebenaran itu juga diberi selepas Majlis Keselamatan Negara (MKN) bersetuju dengan cadangan kerajaan negeri untuk membenarkan semula aktiviti itu.

“Aktiviti menyelam ini boleh dilaksanakan dengan syarat bot yang membawa penyelam ke lokasi selaman tidak melebihi 30 peratus daripada muatan bot bagi memastikan ada penjarakan fizikal.

“Bagaimanapun, kebenaran itu terhad kepada penyelam sedia ada di daerah yang ada aktiviti menyelam bagi membolehkan mereka melepaskan keinginan untuk melakukan aktiviti berkenaan.

“Maknanya, penyelam di Kota Kinabalu hanya dibenarkan pergi menyelam di perairan Kota Kinabalu. Begitu juga di perairan Semporna, hanya penyelam di daerah itu dibenarkan kerana kita masih tertakluk dengan larangan rentas daerah,” katanya seperti dilapor BH Online, hari ini.

Masidi yang juga jurucakap COVID-19 Sabah berkata, prosedur operasi standard (SOP) khusus bagi aktiviti menyelam akan dikeluarkan oleh Kementerian Pelancongan, Kebudayaan dan Alam Sekitar Sabah tidak lama lagi.


10 cara perbaiki sidang media Pengerusi Prasarana

1. PAKAI face mask.

2. Baca teks rasmi yang disediakan oleh kumpulan pakar dan high management Prasarana.

3. Tak perlu pegang mikrofon. Dah beratur punya banyak mikrofon dengan stand masing-masing depan itu.

4. Bagi mikrofon di tangan kepada wartawan untuk tanya soalan.

5. Guna Bahasa Melayu atau Bahasa Inggeris secara betul dan teratur. Jangan rojak macam orang tak pergi sekolah. Biasanya cara paling profesional ialah baca dua teks dalam dua bahasa yang berbeza.

6. Mulakan sidang media dengan perkara positif seperti rekod prestasi dan assurance bahawa perkhidmatan Prasarana adalah cemerlang sebelum kemalangan. Memulakan sidang media dengan bilangan penumpang yang masuk hospital dan ICU adalah kurang bijak.

7. Tidak perlu ada dua wanita di kiri dan kanan beliau yang konsisten memperbetulkan fakta dan mencadangkan perkataan yang sesuai ketika dia ‘lost word’ (saya tak pasti siapa mereka).

8. Jawab soalan wartawan dengan penuh rasa hormat, profesional dan berfakta. Jangan perbudakkan mereka

9. Kalau rasa emosional dan mudah koyak (terutama pada soalan desakan letak jawatan) jangan buka sesi soal jawab.

10. Songkok itu pakai tegak-tegak!

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)


Tempoh setahun untuk negara capai imuniti kelompok: Saintis

KUALA LUMPUR, 26 Jamadilakhir 1442H, Isnin – Negara dijangka memerlukan tempoh setahun untuk mencapai imuniti kelompok bagi vaksinasi penyakit bawaan virus COVID-19 melalui Pelan Imunisasi Kebangsaan COVID-19, yang menjadi program vaksinasi terbesar di Malaysia.

Saintis Ts. Dr Ummirul Mukmimin Kahar daripada Institut Genom Malaysia, Institut Bioteknologi Kebangsaan Malaysia (NIBM) berkata, untuk mencapai imuniti kelompok, 80 peratus rakyat perlu disuntik dengan vaksin COVID-19.

Malaysia dijangka menerima vaksin COVID-19 daripada Pfizer-BioNTech pada penghujung Februari dengan petugas barisan hadapan menjadi penerima awal vaksin itu.

“Selepas itu, Pelan Imunisasi Kebangsaan COVID-19 akan bermula menjadikan ia satu program vaksinasi terbesar di Malaysia. Pemberian vaksin akan dilaksanakan menerusi tiga fasa dan akan berjalan hingga Februari 2022,” katanya kepada Bernama dalam satu temu bual khas melalui aplikasi Zoom di sini hari ini.

Ts. Dr Ummirul Mukminin berkata, suntikan vaksin boleh diambil di 600 pusat pemberian vaksin yang akan dibuka di seluruh negara di bawah seliaan pihak Kementerian Kesihatan (KKM), hospital, dan universiti.

Selain Pfizer-BioNTECH, setakat ini terdapat beberapa jenis vaksin COVID-19 yang telah dikenal pasti oleh KKM menerusi Bahagian Regulatori Farmasi Negara (NPRA) iaitu vaksin keluaran Astra Zeneca-Oxford, Sinovac Biotech, dan Gamaleya Research Institute.

Dalam pada itu beliau berkata, adalah amat penting untuk negara mencapai imuniti kelompok kerana ia bukan hanya melindungi diri mereka yang divaksin, tetapi juga orang di sekitar mereka.

“Imuniti kelompok bermaksud jangkitan bawaan virus sebenar tidak akan dapat menjangkiti suatu kelompok masyarakat memandangkan sebahagian besar anggota masyarakat itu mempunyai kekuatan (memori pertahanan) untuk melawan virus sebenar.

“Hal ini adalah penting bagi melindungi golongan yang berisiko (golongan yang mudah dijangkiti penyakit) seperti kanak-kanak, orang tua, dan penghidap penyakit kronik (barah atau HIV),” katanya.

Ia juga bertepatan dengan aspirasi Pelan Imunisasi Kebangsaan oleh Jawatankuasa Khas Jaminan Akses Bekalan Vaksin (JKJAV) iaitu Lindung Diri, Lindung Semua yang mana proses vaksinasi di Malaysia bermatlamat memberi manfaat kepada semua rakyat. – Bernama


ADUN Tronoh dakwa ada muslihat politik di sebalik kes rogol pembantu rumah

IPOH, 13 Syaaban 1443H, Rabu – Ahli Dewan Undangan Negeri (ADUN) Tronoh, Paul Yong Choo Kiong memberitahu Mahkamah Tinggi di sini hari ini bahawa terdapat muslihat politik di sebalik pertuduhan merogol pembantu rumah warga Indonesia terhadapnya tiga tahun lepas.

Beliau berkata, ada ura-ura yang mengatakan bahawa usul tidak percaya kepada Menteri Besar akan diadakan di Dewan Undangan Negeri untuk menjatuhkan kerajaan Pakatan Harapan ketika itu dan akan disingkir sebelum kejadian kes rogol tersebut.

“Selepas kejadian saya, ada seorang lagi Exco yang dituduh terlibat dalam kes rasuah… ini jelas menunjukkan ada pihak cuba menjatuhkan kami dalam kerajaan ketika itu.

“Tarikh kejadian iaitu 7 Julai 2019 adalah terlalu dekat dengan majlis angkat sumpah penggal kedua untuk Exco dan saya adalah seorang Exco pada masa itu,” katanya semasa pemeriksaan utama oleh peguam Datuk Rajpal Singh pada prosiding membela diri hari pertama di hadapan Hakim Datuk Abdul Wahab Mohamed.

Yong juga berkata, ada pihak iri hati dan cemburu dengan lima portfolio yang dipegangnya sebagai Exco Kerajaan Tempatan, Perumahan, Pengangkutan dan Hal Ehwal Bukan Islam serta Kampung Baru di seluruh Perak.

Beliau mendakwa mempunyai musuh politik kerana berasa sentiasa diekori kereta yang tidak dikenali ketika keluar dari pejabat di Bangunan Perak Darul Ridzuan atau semasa pulang ke rumah dan pernah melihat kenderaan itu diparkir di tepi jalan selain dimaklumkan oleh jiran bahawa ada kereta yang selalu datang serta meronda di depan rumahnya dan kawasan taman perumahan di Meru Desa Park sebelum kejadian.

“Isteri saya selalu terima panggilan telefon yang ganjil atau dicurigai… kadangkala mereka kata yang bukan-bukan dan kadangkala pemanggil mendiamkan diri. Kadang-Kadang ada orang datang menyamar sebagai pembanci penduduk dan sebagainya,” katanya.

Ketika disoal balas oleh Pengarah Pendakwaan Negeri Perak Azlina Rasdi, Yong berkata beliau banyak menerima surat layang namun tiada ugutan serius dan tiada laporan polis dibuat berhubung perkara itu.

Bagaimanapun, Yong enggan mendedahkan pihak yang didakwa iri hati terhadap beliau dan tiada bukti yang dikemukakan bagi menyokong kenyataan itu apabila Azlina meminta penjelasan mengenainya.

Too Choon Looi, 46, pula memberitahu mahkamah bahawa pada hari kejadian, beliau dan anaknya hanya keluar 10 minit untuk membeli makanan di sebuah restoran makanan segera secara pandu lalu selepas mereka pulang dari Kuala Lumpur bersama Yong serta seorang rakan pada 8.20 malam.

Too juga berkata, mangsa dilayan dengan baik oleh ahli keluarganya namun pembantu rumah tersebut pernah bermasam muka dan tidak bekerja dengan bersungguh-sungguh selepas beliau tidak membenarkan wanita itu menggunakan telefon bimbit.

“Dia kata kalau saya tidak bagi telefon, dia tidak mahu kerja dan hendak balik ke kampung,” katanya sambil menambah beliau tidak menghantar pembantu rumah itu pulang kerana berpendapat warga Indonesia tersebut memerlukan masa untuk menyesuaikan diri dan sudah melunaskan bayaran bagi kontrak kerja selama dua tahun.

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019 mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Mahkamah Tinggi sebelum ini memerintahkan Yong membela diri selepas memutuskan bahawa pendakwaan berjaya membuktikan kes prima facie terhadapnya.

Perbicaraan bersambung 31 Mac ini. – Bernama


Polis Terengganu siasat agensi pelancongan gagal urus pakej haji

KUALA TERENGGANU, 11 Zulhijjah 1443H, Isnin – Polis Terengganu kini sedang menjalankan siasatan ke atas sebuah agensi pelancongan yang didakwa gagal menguruskan pakej haji.

Ketua Jabatan Siasatan Jenayah Komersil negeri, Supt M Zambri Mahmud berkata, pihaknya menerima laporan berhubung kes itu pada 7 Julai lepas daripada seorang mangsa warga emas yang mendakwa ditipu agensi berkenaan.

“Satu kertas siasatan telah dibuka di bawah kesalahan Seksyen 420 Kanun Keseksaan kerana menipu,” katanya dalam kenyataan hari ini.

Menurutnya siasatan awal mendapati, mangsa berusia 62 tahun yang juga merupakan seorang pesara telah membuat bayaran pertama sebanyak RM3,000 pada 2 Jun lepas.

“Bayaran penuh pada transaksi kedua sebanyak RM35,000 dibuat ke dalam akaun atas nama agensi pelancongan tersebut menjadikan jumlah kerugian sebanyak RM38,000,” katanya.

M Zambri berkata, pemilik agensi tersebut kemudiannya memberikan pelbagai alasan dan gagal menempah tiket penerbangan pengadu sehingga menyebabkan mangsa terkandas di Lapangan Terbang Antarabangsa Kuala Lumpur pada 7 Julai lepas.

“Tangkapan ke atas suspek akan dibuat dalam masa terdekat selepas siasatan di kontinjen lain yang terlibat selesai.

“Orang ramai dinasihatkan supaya berhati-hati dalam pemilihan pakej haji dan memilih agensi pelancongan yang berkeupayaan untuk melaksanakannya,” katanya. – Bernama